Arkeolooglaž kulttuurääʹrb kuõskki lääʹjjšiõttummuž oođummuš

# Eʹtǩǩõõzz vueiʹvvääššlaž siiskõs

Eʹtǩǩõõzzâst eʹtǩǩeet šiõtteemnalla lääʹjj arkeolooglaž kulttuurääʹrbest, koin kååʹmteʹčeš eeʹjj 1963 viõʹǩǩe šõddâm tuâlʼjõžmošttlääʹjj. Lââʹssen eʹtǩǩeet muʹttemnalla Museokonttrest uvddum lääʹjj, reäkkõslääʹjj, veʹrǧǧniiʹǩǩi toiʹmmjummuž õõlmâsvuõđâst uvddum lääʹjj, miârrlääʹjj, vuuʹdiââʹnnemlääʹjj da raajjâmlääʹjj.

Lääʹjjšiõttummuž oođummša lij tarbb tõn diõtt, ko tuâlʼjõžmošttlääʹjj viõʹǩǩepueʹttem mâŋŋa õhttsažkåʹdd da lääʹjjšiõttummuš lie mottjam jiânnai. Muttâz lie šõddâm jeäʹrben museotoiʹmmjummuž, pirrõsâânnmõõžž, veʹrǧǧneǩtoiʹmmjummuž da vaaldâšm-mõõntõõllmõõžž kuõskki šiõttõõllmõõžžâst.

Lääʹjj, koon uuʹdet arkeolooglaž kulttuurääʹrbest, suåvldemvuʹvdd leʹčči veiddsab ko tuâlʼjõžmošttlääʹjj, koʹst šiõtteet põõšši tuâlʼjõžpaaʒʒtõõzzin, pååđ tuâlʼjõžkaauʹnin da käärabkäunnsin. Eʹtǩǩuum lääʹjjest šiõtteʹčeš arkeolooglaž kulttuurääʹrb seeiltummšest da tõn suåvldeʹčeš še måtam kaauʹnid, kook lie õõlmâs ââʹnnmest leʹddi põõrtin leʹbe kook koʹlle tõid põõrtid. Arkeolooglaž kulttuurärbba kuulče arkeoloogla paaʒʒtõõzz, käunnaz da tõin lääʹjj mieʹldd haʹŋǩǩuum leʹbe puuʹtʼtum teâtt. Lääʹjjest meärtõõlčeš še sääʹm arkeolooglaž kulttuurääʹrb vueʹssen veiddsab arkeolooglaž kulttuurääʹrbest.

Vueʹss arkeolooglaž paaʒʒtõõzzin leʹčči õinn rääuhtum vuõiʹǧǧest lääʹjj nuäjain. Käärabkäunnsid jeät teänab ǩiõttʼtõõlče jeäʹrben, peʹce arkeolooglaž paaʒʒtõõzz da käunnaz fiʹttõõzz âânče tõid seʹst. Vuõiʹǧǧest lääʹjj nuäjain rääuhtum arkeolooglaž paaʒʒtõõzzid jeärteʹčeš jeeʹres arkeolooglaž paaʒʒtõõzzin äiʹǧǧraaji veäkka. Väʹlddäiʹǧǧraajjân rääuhtum arkeolooglaž paaʒʒtõõzzid leʹčči eeʹǩǩ 1860. Tiõttum arkeolooglaž paaʒʒtõõzzi vueʹzzeld äiʹǧǧraajj leʹčči 1721. Vuäjjam käärbi da sääʹm arkeolooglaž kulttuurärbba kuulli arkeolooglaž paaʒʒtõõzzi vueʹzzeld äiʹǧǧraajjân leʹčči eeʹǩǩ 1917. Arkeolooglaž paaʒʒtõõzzid, kook lie nuõrab ko äiʹǧǧraaj, leʹčči vueiʹtlvaž rääuhted jeäʹrben tuejjuum tuʹmmstõõǥǥivuiʹm.

Rääuhtum arkeolooglaž paaʒʒtõõzz ij vuäǯǯče kuäivvad, peittad, muʹtted, pååʹmhâʹtted, jaukkeed leʹbe jeeʹres naaʹlin likktõõllâd tõn lååʹvtää. Lååʹv vuäitčeš miõttâd, jõs rääuhtummšest šõõddči miârktõssʼses veʹrddeeʹl toolkteʹmes häitt. Rääuhtummšest huõlǩani rääuhtum arkeolooglaž paaʒʒtõõzz vuuʹd âânnmõš põõššʼjen šõddâm naaʹlin leʹčči õinn vueiʹtlvaž lååʹppmõõntõõllmõõžžtää.

Suejjvuuʹd mieʹrrummšest luõvčeš, da tän sâjja puäđči rääuhtum arkeolooglaž paaʒʒtõõzz veeidasvuõđ raʹvvjummuž kuõskki mõõntõõllmõš. Rääuhtum arkeolooglaž paaʒʒtõõzzi tuʹtǩǩummuž, håiddmõõžž da âânnmõõžž kuõskki lååʹppmõõntõõllmõõžžid oođeʹčeš. Eeʹjj 2020 oođuum likktõõllâmlååʹv kuõskki šiõttõõllmõš põõžžči õõuʹdmõssân seämmanallšeʹmmen. Õõlmâs tuâjjhaʹŋǩǩõõzzid da kääʹvvtummuž kuõskkâm pååđlikktõõllâm-mõõntõõllmõõžžâst di tõõzz õhttneei saǥstõõllâm- da vuâllnâʹttem-mõõntõõllmõõžžâst luõvčeš da likktõõllâmaaʹššid čååudčeš täin vuõʹjjin še likktõõllâmlååʹppmõõntõõllmõõžžâst. Koʹrvvõõzzid, koid määuʹset arkeolooglaž kulttuurääʹrb rääuhtummšest, kuõskki šiõttõõllmõõžž tuejjeʹčeš čiõlggsubun da ääiʹjtässʼsiʹžžen.

Šiõttõõllmõš kuõskči tuâlʼjõžmošttlääʹjj veiddsubun arkeolooglaž kulttuurärbba kuulli käunnsid. Täk leʹčče oummi tuejjeem, muʹtstõõllâm leʹbe ââʹnnem kääuʹn da tõi kuuʹsǩ. Lââʹssen käunnaz leʹčče oummu toiʹmmjummša õhttnam šââddai da jieʹllʼji paaʒʒtõõzz di ooumažpaaʒʒtõõzz. Lääʹjjest tuejjeʹčeš čiõlggsubun tuâlʼjõžmošttlääʹjj pååđtuâlʼjõžkaauʹnid kuõskki šiõttõõllmõõžž. Lääʹjjest tääʹrǩteʹčeš, što arkeolooglaž paaʒʒtõõzzâst käunnʼjam da tõõzz õhttneei käunnaz leʹčče paaʒʒtõõzz vueʹss. Lââʹssen määddast leʹbe čääʹʒʒest kaunnum, eeʹjjest 1860 leʹbe tõn ääiʹjab ääiʹjest leʹddi tuâjjneävvaid, hieʹrvid, hiârvtummšid, kärldõõǥǥid, tieʹǧǧid, vieʹrjid, jååʹttemneävvaid leʹbe jeeʹres nåkam kaauʹnid, koid jeät kaunnâmpoodd ärvvtõõlče, što tõk õhttne juʹn ouddâl tobddum arkeolooglaž paaʒʒtõʹsse, meärtõõlčeš tuâlʼjõžkäuʹnnen. Tuâlʼjõžkaauʹni kaunnmõõžž kuõskči jiijjâs šiõttõõllmõš, kååʹtt vaʹstteʹči väʹlddvueʹzzi tuâlʼjõžmošttlääʹjj šiõttõõllmõõžž. Sääʹm arkeolooglaž kulttuurärbba kuulli tuâlʼjõžkaauʹni äiʹǧǧraajjân leʹčči eeʹǩǩ 1917. Miârkteei tuâlʼjõžkaauʹni kaunnâmvuuʹdid leʹčči vueiʹtlvaž rääuhted jeäʹrben tuʹmmstõõǥǥin.

Tuâlʼjõžmošttlääʹjjest čoʹrsteeʹl eʹtǩǩuum lääʹjj pirrsa vääldčeš arkeolooglaž paaʒʒtõõzzin da käunnsin lääʹjj vuâđald haʹŋǩǩuum da puuʹtʼtum teâđ. Lââʹssen lääʹjjest pueʹreʹčeš rääuhtum arkeolooglaž paaʒʒtõõzzid kuõskki teâđ vääʹltõõvvmõõžž šiõtteeʹl õõlǥtemvuõđ iʹlmmted mäddvuäʹmsteeja Museokonttâr da vooudlaž vasttõsmuseo tiõttu puättam rääuhtum arkeolooglaž paaʒʒtõõzzin. Arkeolooglaž paaʒʒtõõzzin nårrjeei teâđ riʹjttjemvuõđ da õõutmeâldlažvuõđ staančeš šiõtteeʹl kaiʹbbjõõzzin, koid piijât arkeolooglaž ǩeʹddtuâjaid.

Museokoontâr vaʹstteʹči õinn arkeolooglaž kulttuurääʹrb seeiltummša õhttneei tuâjai obbvuõđâst di jeeʹres äšša õhttneei veʹrǧǧneǩtuâjain. Museokonttâr õhttvuõʹtte vuâđđeʹčeš sääʹm arkeolooglaž kulttuurääʹrb luʹvddkååʹdd, koon vuäzzlaid mättʼtõs- da kulttuurministeria nõõmteʹči Sääʹmteeʹǧǧ da Museokonttâr eʹtǩǩõõzz vuâđald. Luʹvddkåʹdd čååudči eʹtǩǩõõzzâst Museokonttâr čåuʹddemnalla šiõttuum tuʹmmjemaaʹššid teʹl, ko tõk kuõskče sääʹm arkeolooglaž kulttuurääʹrb. Lââʹssen lääʹjjest šiõtteʹčeš vooudlaž vasttõsmuseoi äʹšštobddituâj oudldem tåimmvääʹldest.

Veäʹr tuejjummšest eʹtǩǩuum lääʹjj vuâstta kuõskki raŋstõs-šiõttõõllmõõžž oođeʹčeš da tuejjeʹčeš čiõlggsubun. Eʹtǩǩõõzzâst leät välddam lokku jeeʹres kõskksaž lääʹjjšiõttummuž, koon suåvldet arkeolooglaž kulttuurärbba, mâʹte ouddmiârkkân vuuʹdiâânnmõõžž da raajjmõõžž di säʹmmlai dommvuuʹd, sääʹmvuuʹd da puäʒʒhåiddamvuuʹd kuõskki lääʹjjšiõttummuž. Lääʹjj arkeolooglaž kulttuurääʹrbest leät põrggâm suåvted õʹhtte jeeʹres lääʹjjšiõttummšin seämma vuâđđjurddjid jääʹǩǩteei obbvuõttân.

Lääʹjj lie jurddum pueʹtted viõʹǩǩe Xmannu X peeiʹv 202X.

# Lääʹǩǩeʹtǩǩõõzz

## Lääʹǩǩ arkeolooglaž kulttuurääʹrbest

### 1 lååkk Aalmila šiõttâlm

##### Lääʹjj mieʹrr

Arkeolooglaž kulttuurääʹrb seeiltet da hååidat õhttsaž viõkkväärran, teâđ käivvan da tuʹtǩǩummuž objeʹktten.

Tän lääʹjj mieʹrren lij:

1. oouʹdeed arkeolooglaž kulttuurääʹrb seillmõõžž määŋghämmsiʹžžen;
2. staanâd arkeolooglaž kulttuurääʹrb tuʹtǩǩummuž;
3. oouʹdeed vuässõõttmõõžž arkeolooglaž kulttuurääʹrb seeiltummša da håiddmõʹšše;
4. oouʹdeed säʹmmlai vuõiggâdvuõđ alggmeeran tuõʹllʼjed, seeilted da håiddad arkeolooglaž kulttuurääʹrbez.

##### Suåvldemvuʹvdd da kõskkvuõtt jeeʹres lääʹjjšiõttummša

Tän lääʹjj suåvldet arkeolooglaž kulttuurääʹrb seeiltummša. Tän lääʹjj suåvldet še måtam kaauʹnid, kook lie õõlmâs ââʹnnmest leʹddi põõrtin leʹbe kook koʹlle tõid põõrtid.

Lääʹddjânnam leʹbe jeeʹres riikk peälštemviõǥǥid kuullâm täʹvver kaunnmõõžžâst da peälštummšest šiõtteet lââʹssen kääunastäʹvverlääʹjjest (778/1988).

##### Veʹrǧǧneeʹǩǩ

Museokoontâr oouʹdad arkeolooglaž kulttuurääʹrb seeiltummuž, vuäpp tän lääʹjj da tõn nuäjain uvddum šiõtlmi jääʹǩǩtummuž di håidd tõõzz lääʹjjest šiõttuum jeeʹres veʹrǧǧneǩtuâjaid. Museokonttâr tuâjain kulttuurääʹrb da pirrõõzz suõjjlummšest vaʹstteei äʹšštobddiveʹrǧǧneʹǩǩen šiõtteet Museokonttrest uvddum lääʹjjest (282/2004).

Vooudlaž vasttõsmuseo tuâjain arkeolooglaž kulttuurääʹrb äʹšštobddjen tåimmvuuʹdstes šiõtteet museolääʹjj (314/2019) 7 § 1 momeeʹnt 2 pääiʹǩest. Vooudla vasttõsmuseo håidda lââʹssen tõid tän lääʹjjest šiõttuum tuâjaid.

Vuäjjam käärbid, tõi vueʹzzid da tõid õhttneei kaauʹnid kuõskki šiõtlmi jääʹǩǩtummuž vuäpp lââʹssen Raajjvärddjemstrooiʹtel.

Museokoontâr, vooudla vasttõsmuseo da Raajjvärddjemstrooiʹtel tåimma õhttsažtuâjast, ko håidda arkeolooglaž kulttuurärbba õhttneei tuâjaid.

##### Arkeolooglaž kulttuuräʹrbb

Arkeolooglaž kulttuuraaʹrbin juuʹrdet tän lääʹjjest oummu toiʹmmjummšest šõddâm leʹbe miârktõõzzâz vuäǯǯam arkeolooglaž paaʒʒtõõzzid, käunnsid da tõin tän lääʹjj meâldlânji haʹŋǩǩuum leʹbe puuʹtʼtum teâđ.

Sääʹm arkeolooglaž kulttuurääʹrbest šiõtteet 23 §:st.

##### Arkeoloogla paaʒʒtõõzz

Arkeolooglaž paaʒʒtõõzzin juuʹrdet tän lääʹjjest pirrõõzzâst leʹddi oummu toiʹmmjummšest kuâđđjam aunnsallaš obbvuõđ. Lââʹssen arkeolooglaž paaʒʒtõõzzin juuʹrdet mošttmiârk leʹbe luâttkääuʹn, koozz ooumaž lij ouddam mõõnnâmääiʹj miârktõõzz.

Arkeolooglaž paaʒʒtõs nårrai rajjsin, riâddõõvvmõõžžin leʹbe jeeʹres vaʹstteei aunnsallaš vueʹzzin di tõi seillmõʹšše vieʹltʼteʹmes vuuʹdest.

Arkeoloogla paaʒʒtõõzz lie:

1. jälstummšest da åårrmest šõddâm paaʒʒtõõzz;
2. luâttjieʹllemvuõʹjji harjjtummšest šõddâm paaʒʒtõõzz;
3. mäddtäälast, meäʹccââʹnnmest da jeeʹres ouddindustriaalʼlaž puuʹtʼtõõzzâst di industriast šõddâm paaʒʒtõõzz;
4. mädd- da čääʹccjååttlõõǥǥâst šõddâm paaʒʒtõõzz;
5. valdšmallaš toiʹmmjummšest, peälštõõzzâst, väinntååimain da teâđ vääʹltummšest šõddâm paaʒʒtõõzz;
6. åskkmõõžži da åskldõõǥǥ harjjtummšest šõddâm paaʒʒtõõzz;
7. äuʹddpaaiʹǩi paaʒʒtõõzz;
8. koovlaž da säänlaž õlmmummšest šõddâm meärkkõõzzi di šõddmõõžži leʹbe oummi mošttan ciâggtum mošttmiârki paaʒʒtõõzz;
9. luâttkääuʹn, koid õhttne mainnâz, nääʹl leʹbe moošt;
10. vuäjjam käärab da tõi vueʹzz; di
11. jeeʹres vaʹstteei arkeoloogla paaʒʒtõõzz.

Arkeolooglaž paaʒʒtõõzzâst käunnʼjam da tõõzz õhttneei käunnaz lie vueʹssen paaʒʒtõõzzâst.

##### Käunnaz

Käunnsivuiʹm juuʹrdet tän lääʹjjest oummu tuejjeem, muʹtstõõllâm leʹbe ââʹnnem käunnsid da tõi kuuʹsǩid, mieʹldd looǥǥeeʹl jeeʹresnallšem tuejjeemnjieʹššid da oummu toiʹmmjummša õhttnam šââddai di jieʹllʼji paaʒʒtõõzzid arkeolooglaž kääunasõhttvuõđâst. Lââʹssen käunnsid koʹlle ooumažpaaʒʒtõõzz. Käunnaz lie käunnʼjam määddast leʹbe čääʹʒʒest da tõi vuäʹmsteei jeät tiõttu leʹbe tõn jeät vuåittu čuäʹjted.

### 2 lååkk Arkeolooglaž paaʒʒtõõzzi rääuhtummuš

##### Rääuhtummuš

Rääuhtum arkeolooglaž paaʒʒtõõzz kuäivvmõš, peittmõš, mottmõš, jaukkummuš, pååʹmhâttmõš leʹbe tõn jeeʹres likktõõllmõš lij ǩiõlddum tän lääʹjj nuäjain uvddum lååʹvtää.

Ooudpeäʹlnn 1 momeeʹntest čoʹrsteeʹl rääuhtummuš ij kuuitâǥ cõõgg arkeolooglaž paaʒʒtõõzzâst harjjtum šâddummuž, muõrrkarddâz leʹbe meäʹcchååid leʹbe jeeʹres vaʹstteei toiʹmmjummuž juätkkmõõžž vaaiktõõzzees peäʹlnn seämmanallšeʹmmen mâʹte ouddâl, jõs tän lääʹjj nuäjain jeät nuuʹbbnalla tuʹmmjuku.

Mâʹŋŋlest 8 §:st leʹbe 24 §:st jurddum arkeolooglaž paaʒʒtõs lij rääuhtum ääjtõõlǩani, ko tõt käunnai.

##### Rääuhtum arkeoloogla paaʒʒtõõzz

Arkeolooglaž paaʒʒtõõzzin rääuhtum lie:

1. mäddvuuʹd da gåårdi jälstummšest da åårrmest šõddâm paaʒʒtõõzz, meäʹccââʹnnmest da mäddtäälast šõddâm paaʒʒtõõzz, historiallaš mäddkooʹddid, tõi lõõʹnnid da gåårdid õhttääm čuâǥǥas-säimmõõzz paaʒʒtõõzz di tõid vaʹstteei mäddjååʹttemǩeäinai paaʒʒtõõzz, mâʹte še väʹlddkååʹdd, historiallaš mäddkooʹddi da siidi raajjmiârki paaʒʒtõõzz, koid vueiʹtet šiõǥǥ määinai vuâđald ärvvtõõllâd, što tõk lie eeʹjjest 1721 leʹbe tõn ääiʹjab;
2. vuäjjam käärab da tõi vueʹzz, koid vueiʹtet ärvvtõõllâd, što tõk lie vuäjjam eeʹjj 1917 leʹbe tõn ääiʹjben;
3. jeeʹres 5 § 3 momeeʹntest jurddum paaʒʒtõõzz, koid vueiʹtet šiõǥǥ määinai vuâđald ärvvtõõllâd, što tõk lie eeʹjjest 1860 leʹbe tõn ääiʹjab lokku vääʹldǩani jeeʹres ko ooudpeäʹlnn 1 pääiʹǩest jurddum mäddjååʹttemǩeäinai da raajjmiârki paaʒʒtõõzzid di 5 § 3 momeeʹnt 11 pääiʹǩest jurddum paaʒʒtõõzzid; di
4. iiʹjji 1912–1918 rajjum kreepastneävv da tõi raajjmõʹšše õhttneei paaʒʒtõõzz.

Jõs rääuhtum arkeolooglaž paaʒʒtõõzzâst lie jeeʹres arkeoloogla paaʒʒtõõzz, rääuhtummuš kuâskk pukid näkam paaʒʒtõõzzid, håʹt tõk leʹčče ââʹjjez peäʹlnn 1 momeeʹntest šiõttuum nuõrab.

##### Rääuhtum arkeolooglaž paaʒʒtõõzz veeidasvuõđ raʹvvjummuš

Museokoontâr vuäitt tõõzz tuejjuum ooccmõõžž vuâđald leʹbe jiijjâs alttõõzz vuâđald raʹvvjed rääuhtum arkeolooglaž paaʒʒtõõzz veeidasvuõđ.

Ooccmõõžž rääuhtum arkeolooglaž paaʒʒtõõzz veeidasvuõđ raʹvvjem diõtt vuäitt tuejjeed:

1. mäddvuäʹmsteei;
2. Sääʹmteʹǧǧ säʹmmlai dommvuuʹdest (*dommvuʹvdd*) leʹddi arkeolooglaž paaʒʒtõõzzâst da 23 §:st jurddum paaʒʒtõõzzâst dommvuuʹd åålǥpeäʹlnn;
3. Saaʹmi siidsååbbar sääʹmvuuʹdest leʹddi arkeolooglaž paaʒʒtõõzzâst;
4. vooudlaž vasttõsmuseo tåimmvuuʹdstes;
5. riikk veʹrǧǧneǩ, mäddkååʹdd lett da kåʹdd.

##### Veeidasvuõđ raʹvvjummuž kuõskki ooccmõš

Rääuhtum arkeolooglaž paaʒʒtõõzz veeidasvuõđ raʹvvjummuž kuõskki ooccmõõžž âlgg tuejjeed ǩeerjlânji da tõʹst âlgg puʹhtted ouʹdde paaʒʒtõõzz veeidasvuõđ peäʹlnn riʹjttjeei čiõlǥtõõzz:

1. arkeolooglaž paaʒʒtõõzzâst da tõn sâjjõõzzâst;
2. mäddvuäʹmstemkõskkvuõđin;
3. vuuʹd mäddâânnmõõžžâst.

Ooccmõõžžâst âlgg puʹhtted ouʹdde eʹtǩǩõõzz vuuʹdest, koon raʹvvjet.

##### Kuullmõš raʹvvjummuž kuõskki ooccmõõžžâst

Museokoontâr âlgg raukkâd veeidasvuõđ raʹvvjummuž kuõskki ooccmõõžžâst ciâlkâlm:

1. mäddvuäʹmsteeʹjest, jõs tät ij leäkku ooccjen, da ǩiiddâlm vaaldšeeʹjest;
2. kååʹddest da mäddkååʹdd leettast, koon vuuʹdest arkeolooglaž paaʒʒtõs lij;
3. Sääʹmteeʹǧǧest, jõs arkeolooglaž paaʒʒtõs lij dommvuuʹdest leʹbe jõs kõõččmõš lij 24 §:st jurddum paaʒʒtõõzzâst dommvuuʹd åålǥpeäʹlnn;
4. Saaʹmi siidsåbbrest, jõs arkeolooglaž paaʒʒtõs lij sääʹmvuuʹdest;
5. vooudlaž vasttõsmuseost tåimmvuuʹdstes;
6. jieʹllemvueʹǩǩ-, jååttlõk- da pirrõskõõskõõzzâst, jõs arkeolooglaž paaʒʒtõs lij luâttsuõjjlemlääʹjj (9/2023) 33 §:st jurddum Natura 2000 -säimmõʹsse kuulli vuuʹdest, 64−65 §:st jurddum suõjjlum luâtt-tyypp vuuʹdest, 77−79 da 81 §:st jurddum jäälaišlaaj očndõõttâmpääiʹǩest, 91 §:st jurddum kueʹstelmhåiddvuuʹdest, 104 §:st jurddum puârõsvuuʹdest, leʹbe riikk luâttsuõjjlemvuuʹdest leʹbe privatt luâttsuõjjlemvuuʹdest; di
7. jeeʹres taarblaž toiʹmmjeeʹjin.

##### Tuʹmmstõk rääuhtum arkeolooglaž paaʒʒtõõzz veeidasvuõđ raʹvvjummšest

Rääuhtum arkeolooglaž paaʒʒtõõzz veeidasvuõđ kuõskki tuʹmmstõõǥǥâst âlgg raʹvvjed paaʒʒtõõzz veeidasvuõđ di uʹvdded tõn äärv da seillmõõžž staani taarblaž da toolkvõs meärrõõzzid. Meärrõõzz vuäiʹtte kuõskkâd še rääuhtum arkeolooglaž paaʒʒtõõzz åålǥpeällsaž vuuʹd, jõs tõʹst ij šõõdd toolkteʹmes häitt vuuʹd jeeʹres ââʹnnma. Ko tuʹmmjet rääuhtum arkeolooglaž paaʒʒtõõzz åålǥpeällsaž vuuʹd kuõskki meärrõõzzid, âlgg väʹldded lokku vuuʹd kuõskki kääʹvvmeärrõõzzid.

Meärrõõzzin, koon vääʹldet tuʹmmstõʹǩǩe, vueiʹtet jeäʹrab määin vuâđald ǩieʹldded leʹbe rääʹjted jååttmõõžž leʹbe åårram rääuhtum arkeolooglaž paaʒʒtõõzzâst leʹbe tõn vueʹzzest, jõs tõt lij vieʹltʼtem tõn kulttuurhistoriallaš äärv seeiltummša.

Tuʹmmstõõǥǥ âlgg jääʹǩǩted läittmõõžžâst huõlǩani, ǥõõi läittamveʹrǧǧneǩ ij nuuʹbbnalla mieʹrred.

##### Arkeolooglaž paaʒʒtõõzz rääuhtummuš tuʹmmstõõǥǥin

Museokoontâr vuäitt tuʹmmstõõǥǥines rääuhted arkeolooglaž paaʒʒtõõzz, kååʹtt ij leäkku 8 § leʹbe 24 § nuäjain rääuhtum (*rääuhtemtuʹmmstõk*). Rääuhtemtuʹmmstõõǥǥ kuõskki äʹšš puätt ǩiõttʼtõõllâm vuâlla Museokonttra tuejjuum eʹtǩǩõõzz vuâđald leʹbe tõn jiijjâs alttõõzz vuâđald.

Eʹtǩǩõõzz paaʒʒtõõzz rääuhtummšest vuäitt tuejjeed:

1. mäddvuäʹmsteei;
2. Sääʹmteʹǧǧ dommvuuʹdest leʹddi arkeolooglaž paaʒʒtõõzzâst da 23 §:st jurddum paaʒʒtõõzzâst dommvuuʹd åålǥpeäʹlnn;
3. Saaʹmi siidsååbbar, jõs arkeolooglaž paaʒʒtõs lij sääʹmvuuʹdest;
4. vooudlaž vasttõsmuseo tåimmvuuʹdstes da museolääʹjj 9 §:st jurddum väʹlddkååddlaž vasttõsmuseo;
5. riikk veʹrǧǧneǩ, mäddkååʹdd lett, kåʹdd da universiteʹttlääʹjj (558/2009) 1 §:st jurddum universiteʹtt;
6. tåimmvuuʹdstes nåkam rekisterõsttum õutstõs, koon tåimmsuârgga kooll kulttuurääʹrb kâddmõš leʹbe kulttuurpirrõʹsse vaaiktummuš.

##### Rääuhtemtuʹmmstõõǥǥ oudldõõzz

Museokoontâr vuäitt rääuhted arkeolooglaž paaʒʒtõõzz, jõs tõt lij miârkteei da tõn rääuhtummša lij jeäʹrab mäinn.

Miârkkâlvuõđ ärvvtõõlât täi vuâđai mieʹldd:

1. miârktõs mõõnnâmääiʹj šõddmõõžž leʹbe eettmõõžž tuõđštõssân leʹbe tõʹst mušttleei da teâđ lââʹzzteei ouddmiârkkân (arkeolooglaž tuõđštemviõkksažvuõtt);
2. härvvnažvuõtt leʹbe jiijjâsnallšemvuõtt (härvvnažvuõtt);
3. vuuʹd leʹbe ääiʹj kovveei takai jiõččvuõđ (oudstemvuõtt);
4. kõskksaž raajõõzzlaž jiõččvuõđi seillmõš (seillamvuõtt);
5. teâttkääivai tiuddeei leʹbe miârkteei ođđ teâđ puuʹtʼtummuš mõõnnâmääiʹj šõddmõõžžin leʹbe eettmõõžžin (tuʹtǩǩummša vuâđđõõvvi ärvv);
6. arkeolooglaž paaʒʒtõõzz âânnmõõžž historia da juätkkjemvuõđ kovveei jiõččvuõđ (arkeolooglaž määŋghämmsažvuõtt).

##### Rääuhtemtuʹmmstõõǥǥ kuõskki eʹtǩǩõs

Arkeolooglaž paaʒʒtõõzz rääuhtummuž kuõskki eʹtǩǩõõzz âlgg tuejjeed ǩeerjlânji da tõʹst âlgg leeʹd rääuhtemtuʹmmstõõǥǥ tuejjeem diõtt riʹjttjeei čiõlǥtõs:

1. arkeolooglaž paaʒʒtõõzzâst da tõn sâjjõõzzâst;
2. arkeolooglaž paaʒʒtõõzz miârktõõzzâst;
3. mäddvuäʹmstemkõskkvuõđin;
4. vuuʹd mäddâânnmõõžžâst.

Eʹtǩǩõs âlgg ââʹnned seʹst eʹtǩǩõõzz vuuʹd, koon rääuhtet, veeidasvuõđâst da vuâđđtõõllmõõžžid tõʹst, mõõn diõtt arkeolooglaž paaʒʒtõõzz õõlǥči rääuhted.

##### Kuullmõš rääuhtemtuʹmmstõõǥǥ kuõskki eʹtǩǩõõzzâst

Museokoontâr âlgg raukkâd rääuhtemtuʹmmstõõǥǥ kuõskki eʹtǩǩõõzzâst ciâlkâlm:

1. mäddvuäʹmsteeʹjest, jõs tät ij leäkku ooccjen, da ǩiiddâlm vaaldšeeʹjest;
2. kååʹddest da mäddkååʹdd leettast, koon vuuʹdest arkeolooglaž paaʒʒtõs lij;
3. Sääʹmteeʹǧǧest, jõs arkeolooglaž paaʒʒtõs lij dommvuuʹdest leʹbe jõs kõõččmõš lij 24 §:st jurddum paaʒʒtõõzzâst dommvuuʹd åålǥpeäʹlnn;
4. Saaʹmi siidsåbbrest, jõs arkeolooglaž paaʒʒtõs lij sääʹmvuuʹdest;
5. vooudlaž vasttõsmuseost tåimmvuuʹdstes;
6. jieʹllemvueʹǩǩ-, jååttlõk- da pirrõskõõskõõzzâst, jõs arkeolooglaž paaʒʒtõs lij luâttsuõjjlemlääʹjj (9/2023) 33 §:st jurddum Natura 2000 -säimmõʹsse kuulli vuuʹdest, 64−65 §:st jurddum suõjjlum luâtt-tyypp vuuʹdest, 77−79 da 81 §:st jurddum jäälaišlaaj očndõõttâmpääiʹǩest, 91 §:st jurddum kueʹstelmhåiddvuuʹdest, 104 §:st jurddum puârõsvuuʹdest, leʹbe riikk luâttsuõjjlemvuuʹdest leʹbe privatt luâttsuõjjlemvuuʹdest;
7. jeeʹres taarblaž toiʹmmjeeʹjin.

##### Rääuhtemtuʹmmstõk

Rääuhtemtuʹmmstõõǥǥâst âlgg mieʹrreed arkeolooglaž paaʒʒtõõzz, koon rääuhtet, veeidasvuõđ di uʹvdded tõn äärv da seillmõõžž staani taarblaž da toolkvõs meärrõõzzid. Meärrõõzz vuäiʹtte kuõskkâd še arkeolooglaž paaʒʒtõõzz åålǥpeällsaž vuuʹd, jõs tõʹst ij šõõdd toolkteʹmes häitt vuuʹd jeeʹres ââʹnnma. Ko tuʹmmjet rääuhtum arkeolooglaž paaʒʒtõõzz åålǥpeällsaž vuuʹd kuõskki meärrõõzzid âlgg väʹldded lokku vuuʹd kuõskki kääʹvvmeärrõõzzid.

Meärrõõzzin, koon vääʹldet tuʹmmstõʹǩǩe, vueiʹtet jeäʹrab määin vuâđald ǩieʹldded leʹbe rääʹjted jååttmõõžž leʹbe åårram arkeolooglaž paaʒʒtõõzzâst leʹbe tõn vueʹzzest, koon rääuhtet, jõs tõt lij vieʹltʼtem tõn kulttuurhistoriallaš äärv seeiltummša.

Jõs rääuhtemtuʹmmstõõǥǥin rääuhtet arkeolooglaž paaʒʒtõõzz, tõʹst ij vuäǯǯ äʹlǧǧed tõn seillmõõžž vaareei tååimaid ouddâl ko rääuhtummuž kuõskki ääʹšš čåuddmõš lij lääʹjjviõkksaž, ǥõõi läittamveʹrǧǧneǩ ij nuuʹbbnalla tuʹmme.

##### Vaareemǩiõld

Ko rääuhtemtuʹmmstõõǥǥ kuõskki äʹšš lij ǩiõttʼtõõllâm vueʹlnn, vuäitt Museokoontâr ǩieʹldded arkeolooglaž paaʒʒtõõzz seillmõõžž vaareei tååimaid (*vaareemǩiõld*). Vaareemǩiõlddi kuõskki tuʹmmstõõǥǥâst âlgg uʹvdded taarblaž meärrõõzzid arkeolooglaž paaʒʒtõõzz seillmõõžž staanâm diõtt.

Ǩiõld puätt viõʹǩǩe, ko tõn kuõskki tuʹmmstõk lij uvddum teâttan mäddvuäʹmsteeja. Ǩiõld lij viõǥǥâst, poka Museokoontâr lij čåuddam rääuhtummuž kuõskki ääʹšš.

Museokoontâr âlgg ǩiõttʼtõõllâd rääuhtemtuʹmmstõõǥǥ kuõskki ääʹšš mââʹjeeǩani, kuuitâǥ mââimõsân kueiʹt eeʹjj seʹst vaareemǩiõlddi uʹvddmest.

##### Tuâlʼjõžkaauʹni kaunnâmvuuʹd rääuhtummuš

Mâid 13 §:st leät šiõttääm arkeolooglaž paaʒʒtõõzz rääuhtummšest, suåvldet še jeeʹres voudda, koʹst lie käunnʼjam 27 §:st jurddum tuâlʼjõžkääuʹn.

##### Tuʹmmstõk rääuhtummuž jõskkmest

**Jõs rääuhtum arkeolooglaž paaʒʒtõõzz veeidasvuõtt lij raʹvvjum 12 §:st jurddum tuʹmmstõõǥǥin, leʹbe jõs arkeolooglaž paaʒʒtõs lij rääuhtum 17 §:st jurddum tuʹmmstõõǥǥin, da paaʒʒtõs ij teänab leäkku, Museokoontâr âlgg tuejjeed tuʹmmstõõǥǥ rääuhtummuž jõskkmest. Seämma kuâskk vueʹjj, koʹst arkeolooglaž paaʒʒtõõzz rääuhtummša jie leäkku teänab 8 leʹbe 14 §:st jurddum oudldõõzz. Kuullmõõžžâst jääʹǩǩtet, mâid 11 §:st šiõtteet.**

##### Tåimmʼmõš, ko arkeolooglaž paaʒʒtõs, koon aaibšet rääuhtum, käunnai

Jõs arkeolooglaž paaʒʒtõõzz, koon aaibšet rääuhtum, aaicât määdd kuäivvmõõžž leʹbe jeeʹres vaʹstteei toiʹmmjummuž õhttvuõđâst, tåimmʼmõõžž âlgg ääjtõõlǩani kõõskted paaʒʒtõõzz puõtt. Tåimmʼmõõžžâst vaʹstteei âlgg mââʹjeeǩani iʹlmmted ääʹššest vooudlaž vasttõsmuseooʹje leʹbe Museokonttra, kååʹtt ärvvtââll, lij-a kõõččmõš rääuhtum arkeolooglaž paaʒʒtõõzzâst.

Tõt, kååʹtt käunn vuäjjam käärab leʹbe tõn vueʹzz, koon aaibšet rääuhtum, âlgg iʹlmmted mââʹjeeǩani tõʹst Museokonttra.

##### Rääuhtum vuäjjam käärbi da måtam kaauʹni vuäʹmstemvuõiggâdvuõtt

Rääuhtum vuäjjam käärab leʹbe tõn vueʹss kooll riiʹǩǩe, jõs åålǥlaž åårrmõõžži vuâđald lij čiõlǥâs, što vuäʹmsteei lij tõn heelǥääm.

Tobddum rääuhtum arkeolooglaž paaʒʒtõõzzâst käunnʼjam da tõõzz õhttneei kääuʹn da tõi kuuʹsǩ lie koʹrvvõõzztää riikk jällmõš.

Mâid 2 momeeʹntest šiõtteet, kuâskk še rääuhtum vuäjjam käärbest leʹbe nåkam vueʹzzest čiõlggsânji vuâlǥaž kaauʹnid leʹbe tõi kuuʹsǩid.

### 3 lååkk Sääʹm arkeolooglaž kulttuuräʹrbb

##### Sääʹm arkeolooglaž kulttuuräʹrbb

Ooudpeäʹlnn 4 §:st jurddum arkeolooglaž kulttuurääʹrbest sääʹm arkeolooglaž kulttuuräʹrbb lie säʹmmlai jieʹllemnääʹl diõtt šõddâm leʹbe miârktõõzzâz vuäǯǯam arkeoloogla paaʒʒtõõzz, käunnaz da tõid kuõskki teâtt.

Ooudpeäʹlnn 1 momeeʹntest jurddum arkeoloogla paaʒʒtõõzz lie:

1) jälstummuž da åårram šõddeem paaʒʒtõõzz;

2) luâttjieʹllemvuõʹjji da piʹrǧǧummuž staanmõõžž šõddeem paaʒʒtõõzz;

3) jååttmõõžž da teâđ vääʹltummuž šõddeem paaʒʒtõõzz;

4) åskkmõõžži da tõi harjjtummuž šõddeem paaʒʒtõõzz di äuʹddpaaiʹǩi paaʒʒtõõzz;

5) luâttkääuʹn, koid õhttne säʹmmlai äʹrbbvuõđlaž teâtt, mainnâz, nääʹl, moošt da åskkmõõžž;

6) vuäjjam käärab da tõi vueʹzz; di

7) jeeʹres arkeoloogla paaʒʒtõõzz, koid paaldeet 1–6 paaiʹǩid.

##### Sääʹm arkeolooglaž kulttuurärbba kuulli arkeolooglaž paaʒʒtõõzzi rääuhtummuš

Ooudpeäʹlnn 23 § 2 momeeʹnt paaiʹǩin 1–6 jurddum arkeoloogla paaʒʒtõõzz lie rääuhtum, jõs vueiʹtet ärvvtõõllâd šiõǥǥ määinai vuâđald, što tõk lie eeʹjjest 1917 leʹbe tõn ääiʹjab.

##### Sääʹm arkeolooglaž kulttuurärbba kuulli tuâlʼjõžkääuʹn

Tuâlʼjõžkaauʹnin šiõtteet 27 §:st. Sääʹm kulttuuʹre õhttneei kaauʹnin tuâlʼjõžkääuʹn lie kuuitâǥ tõk, koid vueiʹtet aaibšed, što tõk lie eeʹjjest 1917 leʹbe tõn ääiʹjab.

##### Säʹmmlai vuõiggâdvuõđi staanmõš

Tän lääʹjj nuäjain tuejjuum tuʹmmstõõǥǥâst ij vuäǯǯ šõddâd occaz šuurab rââʹžžummuš oudldõõzzid harjjted äʹrbbvuõđlaž sääʹmjieʹllemvuõʹjjid leʹbe muđoi tuõʹllʼjed da oouʹdeed sääʹmkulttuur, leʹbe occaz šuurab rââʹžžummuš saaʹmi jieʹllemåårrmõõžžid leʹbe vueiʹttemvuõđid harjjted luâttjieʹllemvuõʹjjid sääʹmvuuʹdest, ǥõõi toimmu ij leäkku vuâđđ- da ooumažvuõiggâdvuõđi peäʹlnn primmsallaš täävtõs da kuånst täävtõʹsse vuällam diõtt lie toolkâv tääʹrǩes õhttsažkååddlaž taarb tieuʹddmest.

### 4 lååkk Tuâlʼjõžkääuʹn

##### Tuâlʼjõžkääuʹn

Tuâlʼjõžkääuʹn lie 6 §:st jurddum käunnsin tuâjjneävv, hieʹrv, hiârvtummuž, kärldõõǥǥ, tieʹǧǧ, vieʹrj, jååʹttemneävv leʹbe jeeʹres nåkam kääuʹn leʹbe tõi kuuʹsǩ, koid jeät kaunnâmpoodd ärvvtõllu, što tõk õhttne ouddlest tobddum arkeolooglaž paaʒʒtõʹsse, da koid vueiʹtet ärvvtõõllâd, što tõk lie eeʹjjest 1860 leʹbe tõn ääiʹjab.

Sääʹm arkeolooglaž kulttuurärbba kuulli tuâlʼjõžkaauʹni äiʹǧǧraajâst šiõtteet 25 §:st.

##### Tåimmʼmõš, ko tuâlʼjõžkäuʹnn käunnai

Tuâlʼjõžkääuʹn kaunni âlgg mââʹjeeǩani iʹlmmted tuâlʼjõžkääuʹnest, tõn kaunnâmpääiʹǩest, käunnʼjummuž nääʹlest di jeeʹres käunnʼjummša õhttneei kõskksaž aaʹššin Museokonttra. Kaunnum tuâlʼjõžkääuʹn ij vuäǯǯ puʹtsted jäänab ko lij tarbb kääuʹn tobddâm diõtt leʹbe ǩiõttʼtõõllâd jeeʹres naaʹlivuiʹm.

Kaunnmõõžž õhttvuõđâst ij õõlǥ päljsted leʹbe väʹldded huõđđu jeeʹres kaauʹnid leʹbe kuäivvad määdd vuuʹdest, koʹst tuâlʼjõžkäuʹnn lij käunnʼjam, jõs:

1. tuâlʼjõžkäuʹnn lij kaunnum jieʹǧǧest, čääʹʒʒ pååʹnnest leʹbe kuäiveeʹl määdd seʹst jeeʹresåʹrnn ko kaunnâmpoodd hoiddum peäld moiʹvvjeeʹl ǩiõttʼtõllum mäddriâddin;
2. kaunnâmpoodd hoiddum peäld moiʹvvjeeʹl ǩiõttʼtõllum mäddriâddin lie käunnʼjam nuuʹbbeez ââlda måtam kääuʹn, kooi vuâđald vueiʹtet aaibšed, što vuuʹdest lij ouddlest toobdǩani arkeolooglaž paaʒʒtõs; leʹbe
3. vueiʹtet aaibšed, što vuuʹdest lij arkeolooglaž paaʒʒtõs tõõzz čuäʹjteei rajjsi, käunnsid kuõskki vuâmmšõõzzi leʹbe ouddǩiõʹtte haʹŋǩǩuum teâđ vuâđald.

##### Tuâlʼjõžkääuʹn kaunnâmvuuʹd ärvvtõõllmõõžž vaareei tååimai ǩeâlddmõš

Museokoontâr vuäitt tuʹmmstõõǥǥines ǩieʹldded mieʹrrääiǥas äʹlǧǧmest tååimaid, kook vuäiʹtte vaareed tuâlʼjõžkääuʹn kaunnâmvuuʹd ärvvtõõllmõõžž.

##### Tuâlʼjõžkääuʹn õhttummuš norldõõǥǥid da kaunnâmpäʹlǩǩ

Museokoontâr âlgg tuʹmmjed, õhtteet-a tuâlʼjõžkääuʹn tõn norldõʹǩǩe. Tuâlʼjõžkääuʹn âlgg tååimted Museokonttra, jõs tõõzz lij tarbb tuʹmmstõõǥǥ tuʹmmjem diõtt leʹbe jõs kääuʹn tuʹmmjet õhtteed norldõʹǩǩe. Tuâlʼjõžkäuʹnn, koon Museokoontâr ij õhttâd tõn norldõʹǩǩe, pääcc kaunnʼja.

Kaunnʼjest lij vuõiggâdvuõtt vuäǯǯad tuâlʼjõžkääuʹnest, koon õhtteet norldõʹǩǩe, toolkvaž kaunnâmpääʹlǩ. Ko ärvvtõõlât kaunnâmpääʹlǩ meäʹr, vääʹldet lokku, måkam teâđ tuâlʼjõžkääuʹn käunnʼjummuš oudd mõõnnâmääiʹjest. Kaunnâmpääʹlǩ jeät mahssu 22 § 2 momeeʹntest jurddum kääuʹnest leʹbe nåkam kuuʹsǩest. Museokoontâr vuäitt tuʹmmjed, što kaunnâmpääʹlǩ jeät mahssu, jõs kaunni lij mõõntõõllâm tän lääʹjj tuâlʼjõžkaauʹnid kuõskki šiõtlmi vuâsttsânji.

Kaunnâmpääʹlǩ jeät ni mahssu tuʹtǩǩeemlååʹv oudldeei tuʹtǩǩummuž leʹbe 31 §:st jurddum čiõlǥtõõzz õhttvuõđâst kaunnum leʹbe muđoi vuâsttavalddum tuâlʼjõžkaauʹnin.

### 5 lååkk Čiõlǥummuš, lååʹv-värrsaž tuʹtǩǩummuš da håidd

##### Arkeolooglaž paaʒʒtõõzzi čiõlǥummuš pirrõõzz ââʹnnmest

Ko liâdggmarkkânlääʹjjest (588/2013) jurddum lååʹv-värrsaž liâdggsäiʹmmtoiʹmmjummuž harjjteei plään liâdggsääiʹm, âlgg harjjteei čiõlǥeed haʹŋǩǩõõzz vaaiktõõzz rääuhtum arkeolooglaž paaʒʒtõõzzid. Seämma kuâskk peäggtum lääʹjjest jurddum õhttnamjottâz raajjmõõžžâst vaʹstteei toiʹmmjeei da čääʹcchuâll-lääʹjjest (119/2001) jurddum čääʹcchuâllstroiʹttel, ko plaanât čääʹcchuâl jäʹrjstummuž. Ouddâl čiõlǥtõõzz tuejjummuž haʹŋǩǩõõzzâst vaʹstteei âlgg raukkâd vooudlaž vasttõsmuseo ciâlkâlm čiõlǥtõõzz ohjjummšest.

Mâid 1 momeeʹntest šiõtteet, kuâskk še jeeʹres vaʹstteei pirrõõzz muʹtti haʹŋǩǩõõzz, koon mieʹrren lij oouʹdeed õhttsažkååʹdd teeknlaž vuâđđrajjsi toiʹmmjemvuõđ, ǥõõi haʹŋǩǩõõzz rääuhtum arkeolooglaž paaʒʒtõõzzid ohjjõõvvi vaaiktõõzzi čiõlǥummšest jeät šiõttuku jeeʹres lääʹjjest.

Ko tuejjeet kääʹv, arkeolooglaž kulttuurääʹrb kuõskki vaaiktõõzzi čiõlǥummšest šiõtteet vuuʹdiââʹnnemlääʹjjest (132/1999). Arkeolooglaž kulttuurääʹrb kuõskki vaaiktõõzzi čiõlǥummšest haʹŋǩǩõõzzin, koin lie viggâmnalla miârkteei pirrõsvaaiktõõzz, šiõtteet pirrõsvaaiktõõzzi ärvvtõõllâm-mõõntõõllmest uvddum lääʹjjest (252/2017). Ko čiõlǥeet vaaiktõõzzid, vooudlaž vasttõsmuseo tåimm arkeolooglaž kulttuurääʹrb äʹšštobddjen.

##### Tuʹtǩǩeemlååʹpp

Museokoontâr vuäitt ooccmõõžž vuâđald miõttâd tuʹtǩǩeemlååʹv. Tuʹtǩǩeemlååʹv taarbšet, jõs:

1. rääuhtum arkeolooglaž paaʒʒtõõzz tuʹtǩǩummšest ââʹnet likktõõlli tuʹtǩǩeem-mõõntõõllmõõžžid;
2. 39 § meâldlaž håidd- da ââʹnnemlååʹv õhttvuõđâst lij tarbb tuejjeed likktõõlli tååimaid rääuhtum arkeolooglaž paaʒʒtõõzzâst; leʹbe
3. tuejjeet likktõõlli tuʹtǩǩummšid vuuʹdest, koʹst tuâlʼjõžkäuʹnn lij käunnʼjam.

Tuʹtǩǩeemlååʹv jeät kuuitâǥ taarbšuku, ko haʹŋǩǩeet teâđaid 31 §:st jurddum čiõlǥtõõzzâst käunnʼjam arkeolooglaž paaʒʒtõõzzin.

##### Tuʹtǩǩeemlååʹv ooccâm

Tuʹtǩǩeemlååʹv kuõskki ooccmõõžž âlgg tuejjeed ǩeerjlânji da tõʹst âlgg puʹhtted ouʹdde lååʹppsmiõttmõõžž peäʹlnn riʹjttjeei čiõlǥtõõzz:

1. ooccjest;
2. ooccmõõžž objeʹktten leʹddi rääuhtum arkeolooglaž paaʒʒtõõzzâst di tuʹtǩǩeemvuâllsaž vuuʹdest;
3. tuʹtǩǩeemvuâllsaž vuuʹd mäddvuäʹmsteeʹjin di -vaaldšeeʹjin;
4. tuʹtǩǩummuž vasttõõzzlaž jååʹđteeʹjest di vasttõõzzlaž jååʹđteei da suu mieʹrreem arkeolooglaž ǩeʹddtuâj tuejjeei škooultõõzzâst leʹbe harjjnummšest;
5. tuʹtǩǩummšest, tõn täävtõõzzâst da taarbâst;
6. tuʹtǩǩummuž vaaiktõõzzin tuʹtǩǩeemvuâllsaž voudda, tuʹtǩǩummša õhttneei riiskin da tarbbsallaš oouʹdabnalla säʹttemtååimain tuʹtǩǩummuž mâŋŋa;
7. tuʹtǩǩummuž ääiʹjpooddâst;
8. tuʹtǩǩummuž õhttvuõđâst vuåǯǯum aunstõõzzi ǩiõttʼtõõllmest tuʹtǩǩummuž ääiʹj da tõn mâŋŋa;
9. tuʹtǩǩummša vaʹrrjum tällõõzzlaž leʹbe jeeʹres vaʹstteei oudldõõzzin;
10. jeeʹres lååʹppsmiõttmõõžž peäʹlnn kõskksaž aaʹššin.

Ooccmõõžžâst âlgg lââʹssen puʹhtted ouʹdde 69 § meâldlaž tuʹtǩǩeemplaan meâldlaž jeeʹres teâđaid. Lââʹssen ooccmõʹšše âlgg õhtteed tuʹtǩǩeemvuâllsaž rääuhtum arkeolooglaž paaʒʒtõõzz di vuuʹd sââʹj da veeidasvuõđ čuäʹjteei kaart. Jõs tuʹtǩǩummuš vuâđđââvv Museokonttâr tuʹmmstõʹǩǩe leʹbe vooudlaž vasttõsmuseo ciâlklma, täid âlgg še õhtteed ooccmõʹšše.

##### Ciâlkâlm tuʹtǩǩeemlååʹppooccmõõžžâst

Museokoontâr âlgg raukkâd tuʹtǩǩeemlååʹv kuõskki ooccmõõžžâst ciâlkâlm:

1. mäddvuäʹmsteeʹjest, jõs tät ij leäkku ooccjen, da ǩiiddâlm vaaldšeeʹjest;
2. Sääʹmteeʹǧǧest, jõs ooccmõõžž päiʹǩǩ lij dommvuuʹdest leʹbe jõs kõõččmõš lij dommvuuʹd åålǥpeäʹlnn leʹddi 23 §:st jurddum arkeolooglaž paaʒʒtõõzzâst leʹbe sââʹjest, koʹst 25 § meâldlaž tuâlʼjõžkäuʹnn lij käunnʼjam;
3. Saaʹmi siidsåbbrest, jõs ooccmõõžž päiʹǩǩ lij sääʹmvuuʹdest;
4. vooudlaž vasttõsmuseost tåimmvuuʹdstes;
5. jieʹllemvueʹǩǩ-, jååttlõk- da pirrõskõõskõõzzâst, jõs arkeolooglaž paaʒʒtõs lij luâttsuõjjlemlääʹjj (9/2023) 33 §:st jurddum Natura 2000 -säimmõʹsse kuulli vuuʹdest, 64−65 §:st jurddum suõjjlum luâtt-tyypp vuuʹdest, 77−79 da 81 §:st jurddum jäälaišlaaj očndõõttâmpääiʹǩest, 91 §:st jurddum kueʹstelmhåiddvuuʹdest, 104 §:st jurddum puârõsvuuʹdest, leʹbe riikk luâttsuõjjlemvuuʹdest leʹbe privatt luâttsuõjjlemvuuʹdest;
6. lååʹppsmiõttmõõžž peäʹlnn jeeʹres taarblaž toiʹmmjeeʹjin.

##### Tuʹtǩǩeemlååʹppsmiõttmõš

Ko tuʹtǩǩeemlååʹppooccmõõžž ärvvtõõlât, vääʹldet lokku:

1. tuʹtǩǩeemvuâllsaž rääuhtum arkeolooglaž paaʒʒtõõzz miârktõõzz da seeiltummuž taarb;
2. tuʹtǩǩummuž täävtõõzzid da taʹrbbesvuõđ;
3. mõõntõõllmõõžži, koid tuʹtǩǩummšest ââʹnet, ânnʼjõõvvmõõžž;
4. tuʹtǩǩummuž väʹǯǯlõsvuõđ veʹrddeeʹl vasttõõzzlaž jååʹđteei harjjnummša di haʹŋǩǩõõzz ââʹnnemnalla leʹddi viõkkvääraid;
5. tuʹtǩǩummšest šõddi heâmmõõzz da hääit;
6. Museokonttâr miõttâm likktõõllâmlååʹv.

Tuʹtǩǩeemlååʹv miõttmõš ooudald, što tuʹtǩǩummuš lij obbvuõđstes ärvvtõõleeʹl vuâđđtõllum. Tuʹtǩǩeemlååʹv miõđât mieʹrrääiǥas.

Tuʹtǩǩeemlååʹv jeät vuåittu miõttâd, jõs ooccmõõžž ǩiõttʼtõõllâm õhttvuõđâst lie očndõõttâm loʹsses vuâđ eppõõllâd, što ooccjest jie leäkku riʹjttjeei tällõõzzlaž leʹbe jeeʹres vaʹstteei oudldõõzz viikkâd tuʹtǩǩummuž čõõđ. Lååʹv jeät vuåittu ni teʹl miõttâd, jõs oocci lij ääiʹjben kõskksânji huõlteʹmesvuõđ diõtt kuâđđam tän läkka vuâđđõõvvi õõlǥtemvuõđid tieuʹdǩani.

##### Tuʹtǩǩeemlååʹppmeärrõõzz

Tuʹtǩǩeemlååʹvest âlgg uʹvdded taarblaž meärrõõzzid:

1. tuʹtǩǩeemvuâllsaž rääuhtum arkeolooglaž paaʒʒtõõzzâst da vuuʹdest;
2. tuʹtǩǩummuž vasttõõzzlaž jååʹđteeʹjest da ǩeʹddtuâj tuejjeeʹjest;
3. tuʹtǩǩummuž čõõđ viikkmest;
4. tuʹtǩǩummuž šõddeem hääitai ǩieʹppummšest;
5. mõõntõõllmõõžžâst, jõs ouʹdde puäʹtte miârkteei oudlkââʹstǩani rajjâz leʹbe käunnaz leʹbe jeeʹres tuʹtǩǩummuž čõõđ viikkmõʹšše kõskksânji vaaikteei vuâmmšõõzz;
6. tuʹtǩǩeemvuuʹd oouʹdabnalla sättmõõžžâst;
7. lååʹv viõǥǥâståårramääiʹjest, tuʹtǩǩeemääiʹjpooddâst da tõʹst iʹlmmtummšest;
8. käunnsi da jeeʹres aunstõõzzi ǩiõttʼtõõllmest;
9. tuʹtǩǩeempuäđõõzzi raportâʹsttmest;
10. jeeʹres 1–10 paaiʹǩid paaldõõvvi, vieʹltʼteʹmes aaʹššin.

##### Tuʹtǩǩeemlååʹv seʹrddem da muttâz lååʹppoudldõõzzin

Museokoontâr vuäitt lååʹppvaaldšeei ooccmõõžž vuâđald seʹrdded tuʹtǩǩeemlååʹv nobba, jõs serddmõõžž vuäǯǯai teâudd tuʹtǩǩeemlååʹv miõttmõõžž oudldõõzzid.

Lååʹppvaaldšeei âlgg iʹlmmted Museokonttra, jõs tuʹtǩǩeemlååʹv miõttmõõžž vuâđđan leämmaž ääʹšš lie mottjam.

Jõs Museokonttâr 1 leʹbe 2 momeeʹnt diõtt tuʹmmjem tuʹmmstõõǥǥâst muuʹttet 36 § 2, 8 leʹbe 9 paaiʹǩi meâldlaž lååʹppmeärrõõzzid, jeät suåvlduku, mâid ooudpeäʹlnn 34 §:st šiõtteet ciâlklmi raukkmõõžžâst tuʹtǩǩeemlååʹppooccmõõžžâst.

##### Tuʹtǩǩeemlååʹv jårrâsttmõš

Museokoontâr vuäitt jårrâʹstted tuʹtǩǩeemlååʹv, jõs:

1. oocci lij ouddam vââǥǥlaž teâđaid, kook lie kõskksânji vaaiktam lååʹv miõttmõʹšše;
2. tuʹtǩǩeemlååʹv miõttmõõžž vuâđđan leämmaž ääʹšš lie kõskksânji mottjam leʹbe lååʹppvaaldšeei ij teänab tieuʹd lååʹv miõttmõõžž oudldõõzzid;
3. lååʹppvaaldšeei lij kõskksânji tuejjääm veäʹr tän lääʹjj leʹbe lååʹppmeärrõõzzi vuâstta;
4. lij čiõlǥâs, što mieʹrren ij leäkku viikkâd čõõđ lååʹvest jurddum tuʹtǩǩummuž; leʹbe
5. lååʹv objeʹktten leʹddi rääuhtum arkeolooglaž paaʒʒtõʹsse miõđât likktõõllâmlååʹv.

Jõs tuʹtǩǩeemlååʹv nuäjain harjjtum toiʹmmjummšest puäʹtte ouʹdde vääʹn leʹbe huõlteʹmesvuõđ, kook lie occaz da koʹrjjeemnalla, Museokoontâr âlgg piijjâd lååʹppvaaldšeeja toolkvaž mieʹrrääiʹj koʹrjjeed vääʹn leʹbe huõlteʹmesvuõđ.

Lååʹv jårrâsttmõõžž kuõskki tuʹmmstõõǥǥâst âlgg uʹvdded meärrõõzzid tuʹtǩǩeemvuâllsaž rääuhtum arkeolooglaž paaʒʒtõõzz da vuuʹd säʹttmest oouʹdabnalla, ǥõõi tõt ij leäkku taarbtem.

##### Håidd- da ââʹnnemlååʹpp

Museokoontâr vuäitt ooccmõõžž vuâđald miõttâd håidd- da ââʹnnemlååʹv. Håidd- da ââʹnnemlååʹv taarbšet rääuhtum arkeolooglaž paaʒʒtõõzz:

1. hååid tååimaid;
2. rajjsi koʹrjjummša da restaurâʹsttma;
3. tuärjj- da suejjrajjsi tuejjummša di staanvuõđ lââʹzztummša;
4. cõõggteʹmesvuõđ pueʹrummša;
5. âânnmõʹšše teʹl, ko ââʹnnmest vuäiʹtte leeʹd pååʹmhõʹtti vaaiktõõzz.

Jõs ooudpeäʹlnn 1 momeeʹntest jurddum tååim čõõđ viikkmõš õõlǥât še rääuhtum arkeolooglaž paaʒʒtõõzz tuʹtǩǩummuž, âlgg lââʹssen ooccâd 32 § meâldlaž tuʹtǩǩeemlååʹv.

##### Håidd- da ââʹnnemlååʹv ooccâm

Håidd- da ââʹnnemlååʹv kuõskki ooccmõõžž âlgg tuejjeed ǩeerjlânji da tõʹst âlgg puʹhtted ouʹdde lååʹppsmiõttmõõžž peäʹlnn riʹjttjeei čiõlǥtõõzz:

1. ooccjest;
2. objeʹktten leʹddi vuuʹdest da rääuhtum arkeolooglaž paaʒʒtõõzzâst;
3. vuuʹd mäddvuäʹmsteeʹjin da -vaaldšeeʹjin;
4. håidd- da ââʹnnemhaʹŋǩǩõõzz luândast;
5. tõʹst, kååʹtt tuejjeem tääʹzzest vaʹsttad ooccmõõžžâst jurddum tååimain di suu silttõõzzâst ääʹššest;
6. tååimai täävtõõzzin da čõõđ viikkmest;
7. vaaiktõõzzin, riiskin da tõi ouddǩiõʹtte cõggmõõžžâst;
8. vuuʹd vuâkka sättmõõžžâst haʹŋǩǩõõzz mâŋŋa;
9. ooccmõõžžâst jurddum toiʹmmjummuž ääiʹjpooddâst;
10. vaʹrrjum resuursin da tõi ohjjummšest;
11. jeeʹres lååʹppsmiõttmõõžž peäʹlnn kõskksaž aaʹššin.

Ooccmõʹšše âlgg õhtteed håidd- da ââʹnnemplaan di objeʹktten leʹddi vuuʹd sââʹj da veeidasvuõđ čuäʹjteei kaart. Jõs ooccmõš kuâskk ooudpeäʹlnn 39 § 1 momeeʹnt 2 pääiʹǩest jurddum tååimaid, ooccmõʹšše âlgg õhtteed koʹrjjeem- da restaurâʹsttemplaan. Jõs ooccmõš kuâskk 39 § 1 momeeʹnt 3 da 4 pääiʹǩest jurddum tååimaid, ooccmõʹšše âlgg õhtteed riskk- da staanvuõttkaartʼtõõzz di raajjâmplaan.

##### Ciâlkâlm håidd- da ââʹnnemlååʹppooccmõõžžâst

Museokoontâr âlgg raukkâd håidd- da ââʹnnemlååʹv kuõskki ooccmõõžžâst ciâlkâlm:

1. mäddvuäʹmsteeʹjest, jõs tät ij leäkku ooccjen, da ǩiiddâlm vaaldšeeʹjest;
2. Sääʹmteeʹǧǧest, jõs arkeolooglaž paaʒʒtõs lij dommvuuʹdest leʹbe jõs kõõččmõš lij 23 §:st jurddum paaʒʒtõõzzâst dommvuuʹd åålǥpeäʹlnn;
3. Saaʹmi siidsåbbrest, jõs arkeolooglaž paaʒʒtõs lij sääʹmvuuʹdest;
4. vooudlaž vasttõsmuseost tåimmvuuʹdstes;
5. jieʹllemvueʹǩǩ-, jååttlõk- da pirrõskõõskõõzzâst, jõs arkeolooglaž paaʒʒtõs lij luâttsuõjjlemlääʹjj (9/2023) 33 §:st jurddum Natura 2000 -säimmõʹsse kuulli vuuʹdest, 64−65 §:st jurddum suõjjlum luâtt-tyypp vuuʹdest, 77−79 da 81 §:st jurddum jäälaišlaaj očndõõttâmpääiʹǩest, 91 §:st jurddum kueʹstelmhåiddvuuʹdest, 104 §:st jurddum puârõsvuuʹdest, leʹbe riikk luâttsuõjjlemvuuʹdest leʹbe privatt luâttsuõjjlemvuuʹdest;
6. lååʹppsmiõttmõõžž peäʹlnn jeeʹres taarblaž toiʹmmjeeʹjin.

##### Håidd- da ââʹnnemlååʹppsmiõttmõš

Ko håidd- da ââʹnnemlååʹppooccmõõžž ärvvtõõlât, vääʹldet lokku:

1. ooccmõõžž objeʹktten leʹddi arkeolooglaž paaʒʒtõõzz miârktõõzz da seeiltummuž taarb;
2. tååimai täävtõõzzid da vaaiktõõzzid;
3. plaanuum tååimai ânnʼjõõvvmõõžž da peešt;
4. tååimain šõddi heâmmõõzz da hääit;
5. Museokonttâr miõttâm tuʹtǩǩeemlååʹv leʹbe likktõõllâmlååʹv.

Håidd- da ââʹnnemlååʹv vueiʹtet miõttâd, jõs haʹŋǩǩõs lij obbvuõđstes ärvvtõõleeʹl vuâđđtõllum. Lååʹv miõđât mieʹrrääiǥas.

Håidd- da ââʹnnemlååʹv ij vueiʹt miõttâd, jõs mäddvuäʹmsteei da -vaaldšeei jie leäkku ouddam miâsttmõõžžâz hoiddu leʹbe ââʹnnma. Lååʹv vueiʹtet kuuitâǥ miõttâd, jõs ooccmõõžž juʹrddem tååim lie vieʹltʼteeʹm da ǩirrsallaž arkeolooglaž paaʒʒtõõzz seillmõõžž leʹbe oummi staanvuõđ ainsmâʹttem diõtt.

Håidd- da ââʹnnemlååʹv ij vueiʹt miõttâd, jõs ooccmõõžž ǩiõttʼtõõllâm õhttvuõđâst lie puättam ouʹdde loʹsses vuâđ eppõõllâd, što ooccjest jie leäkku riʹjttjeei ämmatčeäʹppvuõtt, tällõõzzla leʹbe jeeʹres vaʹstteei oudldõõzz viikkâd čõõđ håidd- da ââʹnnemlååʹppooccmõõžž meâldlaž haʹŋǩǩõõzz. Seämma kuâskk še, jõs jõs oocci lij ääiʹjben kõskksânji huõlteʹmesvuõđ diõtt kuâđđam tän läkka vuâđđõõvvi õõlǥtemvuõđid tieuʹdǩani.

##### Håidd- da ââʹnnemlååʹppmeärrõõzz

Håidd- da ââʹnnemlååʹvest âlgg uʹvdded taarblaž meärrõõzzid:

1. ooccmõõžž objeʹktten leʹddi arkeolooglaž paaʒʒtõõzzâst;
2. tõʹst, kååʹtt tuejjeem tääʹzzest vaʹsttad ooccmõõžžâst jurddum tååimain;
3. tååimai čõõđ viikkmest;
4. tååimai šõddeem hääitai ǩieʹppummšest;
5. mõõntõõllmõõžžâst, jõs ouʹdde puäʹtte oudlkââʹstǩani, kõskksânji tååimaid vaaikteei ääʹšš;
6. vuuʹd vuâkka sättmõõžžâst haʹŋǩǩõõzz mâŋŋa;
7. lååʹv viõǥǥâståårramääiʹjest, tååimai ääiʹjpooddâst da tõin iʹlmmtummšest;
8. tååimai raportâʹsttmest;
9. arkeolooglaž ǩeʹddtuâjai taarbâst;
10. jeeʹres 1–9 paaiʹǩid paaldõõvvi, vieʹltʼteʹmes aaʹššin.

##### Muttâz håidd- da ââʹnnemlååʹv oudldõõzzin

Lååʹppvaaldšeei âlgg iʹlmmted Museokonttra, jõs lååʹv miõttmõõžž vuâđđan leämmaž aaʹššid lij puättam occaz šuurab muuttâs.

Museokoontâr vuäitt 1 momeeʹnt meâldlaž iʹlmmtõõzz diõtt muʹtted 43 § 2, 8 leʹbe 9 paaiʹǩi meâldlaž lååʹppmeärrõõzzid. Teʹl jeät suåvlduku, mâid ooudpeäʹlnn 41 §:st šiõtteet ciâlklmi raukkmõõžžâst håidd- da ââʹnnemlååʹppooccmõõžžâst.

##### Håidd- da ââʹnnemlååʹv jårrâsttmõš

Museokoontâr vuäitt jårrâʹstted håidd- da ââʹnnemlååʹv, jõs:

1. oocci lij ouddam vââǥǥlaž teâđaid, kook lie kõskksânji vaaiktam lååʹv miõttmõʹšše;
2. lååʹppvaaldšeei ij teänab tieuʹd lååʹv miõttmõõžž oudldõõzzid;
3. lååʹppvaaldšeei lij kõskksânji tuejjääm veäʹr lääʹjj leʹbe lååʹppmeärrõõzzi vuâstta;
4. lij čiõlǥâs, što mieʹrren ij leäkku viikkâd čõõđ lååʹvest jurddum håidd- leʹbe ââʹnnemhaʹŋǩǩõõzz; leʹbe
5. lååʹv objeʹktten leʹddi arkeolooglaž paaʒʒtõʹsse miõđât likktõõllâmlååʹv.

Jõs håidd- da ââʹnnemlååʹv nuäjain harjjtum toiʹmmjummšest puäʹtte ouʹdde vääʹn leʹbe huõlteʹmesvuõđ, kook lie occaz da koʹrjjeemnalla, Museokoontâr âlgg piijjâd lååʹppvaaldšeeja toolkvaž mieʹrrääiʹj koʹrjjeed vääʹn leʹbe huõlteʹmesvuõđ.

Lååʹv jårrâsttmõõžž kuõskki tuʹmmstõõǥǥâst âlgg uʹvdded meärrõõzzid lååʹvest jurddum arkeolooglaž paaʒʒtõõzz da vuuʹd säʹttmest oouʹdabnalla, ǥõõi tõt ij leäkku taarbtem.

### 6 lååkk Rääuhtum arkeolooglaž paaʒʒtõʹsse likktõõllmõš

##### Likktõõllâmlååʹv taarb čiõlǥummuš, ko tuejjeet kääʹv

Jõs vuuʹdiââʹnnemlääʹjjest (132/1999) jurddum kääʹv čõõđ viikkmõš vuäitt oudlded likktõõllmõõžž rääuhtum arkeolooglaž paaʒʒtõʹsse, âlgg kääʹv tuejjummšest vaʹstteei čiõlǥeed še paaʒʒtõõzz kuõskki arkeolooglaž ǩeʹddtuâjai da likktõõllâmlååʹv taarb.

Vooudlaž vasttõsmuseo tåimm äʹšštobddjen, ko čiõlǥeet 1 momeeʹnt meâldlaž taarb.

##### Ouddčåuddmõš

Jõs 46 § mieʹldd tuõđât, što kääʹv čõõđ viikkmõš ooudald likktõõllâmlååʹv, kääʹv tuejjummšest vaʹstteei vuäitt ooccâd Museokonttrest ouddčåuddmõõžž tõʹst, šõddad-a rääuhtum arkeolooglaž paaʒʒtõs 51 §:st jurddum toolkteʹmes hääit.

Ouddčåuddmõõžž uuʹdet mieʹrrääiǥas, koon peštt lij uuʹccmõsân 5 eeʹjj.

Ouddčåuddmõõžž kuõskki ääʹšš âlgg ǩiõttʼtõõllâd ǩirrsallaš äʹššen.

Museokoontâr âlgg jääʹǩǩted lääʹjjviõǥǥ vuäǯǯam ouddčåuddmõõžž, ko ǩiõttʼtââll likktõõllâmlååʹv.

##### Likktõõllâmlååʹpp

Likktõõllâmlååʹv meâtt Museokoontâr. Likktõõllâmlååʹv taarbšet, ko mieʹrren lij čõõđ viikkâd pirrõõzz muʹtti haʹŋǩǩõõzz, koin vuäitt leeʹd muʹtti vaaiktõs rääuhtum arkeolooglaž paaʒʒtõʹsse.

##### Likktõõllâmlååʹv ooccâm

Likktõõllâmlååʹv kuõskki ooccmõõžž âlgg tuejjeed ǩeerjlânji da tõʹst âlgg puʹhtted ouʹdde lååʹppsmiõttmõõžž peäʹlnn riʹjttjeei čiõlǥtõõzz:

1. ooccjest;
2. arkeolooglaž paaʒʒtõõzzâst da vuuʹdest, koozz haʹŋǩǩõs ohjjââvv;
3. tõn ǩiiddâlm mäddvuäʹmsteeʹjest da -vaaldšeeʹjest, koon ǩidlmest arkeolooglaž paaʒʒtõs lij;
4. haʹŋǩǩõõzzâst, tõn taarbâst da täävtõõzzin;
5. haʹŋǩǩõõzz vaaiktõõzzâst arkeolooglaž paaʒʒtõõzz seillmõʹšše pääiʹǩ âʹlnn da tõn âʹlddpirrõʹsse;
6. arkeolooglaž paaʒʒtõõzz ooccja šõddeem hääitast da vuâđđtõõllmõš, mõõzz haʹŋǩǩõs ij leäkku čõõđ viikkâmnalla likktõõllmõõžžtää.

Ooccmõʹšše âlgg õhtteed haʹŋǩǩõsplaan. Jõs haʹŋǩǩõõzz õhttvuõđâst lij tuejjuum ärvvtõõllmõš haʹŋǩǩõõzz vaaiktõõzzin pirrõʹsse leʹbe kulttuurärbba, tän âlgg še õhtteed ooccmõʹšše. Jõs haʹŋǩǩõõzz tuâǥǥõõzzâst leʹddi haʹŋǩǩõs teâudd kääʹv, kääʹv kuõskki äʹššǩiiʹrjid âlgg še õhtteed ooccmõʹšše.

##### Ciâlkâlm likktõõllâmlååʹppooccmõõžžâst

Museokoontâr âlgg raukkâd likktõõllâmlååʹv kuõskki ooccmõõžžâst ciâlkâlm:

1. mäddvuäʹmsteeʹjest, jõs tät ij leäkku ooccjen, da ǩiiddâlm vaaldšeeʹjest;
2. Sääʹmteeʹǧǧest, jõs arkeolooglaž paaʒʒtõs lij dommvuuʹdest leʹbe jõs kõõččmõš lij 23 §:st jurddum paaʒʒtõõzzâst dommvuuʹd åålǥpeäʹlnn;
3. Saaʹmi siidsåbbrest, jõs arkeolooglaž paaʒʒtõs lij sääʹmvuuʹdest;
4. kååʹddest da mäddkååʹdd leettast, koon vuuʹdest arkeolooglaž paaʒʒtõs lij;
5. vooudlaž vasttõsmuseost tåimmvuuʹdstes;
6. jieʹllemvueʹǩǩ-, jååttlõk- da pirrõskõõskõõzzâst, jõs arkeolooglaž paaʒʒtõs lij luâttsuõjjlemlääʹjj (9/2023) 33 §:st jurddum Natura 2000 -säimmõʹsse kuulli vuuʹdest, 64−65 §:st jurddum suõjjlum luâtt-tyypp vuuʹdest, 77−79 da 81 §:st jurddum jäälaišlaaj očndõõttâmpääiʹǩest, 91 §:st jurddum kueʹstelmhåiddvuuʹdest, 104 §:st jurddum puârõsvuuʹdest, leʹbe riikk luâttsuõjjlemvuuʹdest leʹbe privatt luâttsuõjjlemvuuʹdest;
7. lååʹppsmiõttmõõžž peäʹlnn jeeʹres taarblaž toiʹmmjeeʹjin.

##### Likktõõllâmlååʹppsmiõttmõš

Ko likktõõllâmlååʹppooccmõõžž ärvvtõõlât, vääʹldet lokku:

1. rääuhtum arkeolooglaž paaʒʒtõõzz miârktõõzz;
2. likktõõllmõõžžâst rääuhtum arkeolooglaž paaʒʒtõʹsse šõddi hääit;
3. vueiʹttemvuõđ sâjjdâʹtted plaanum haʹŋǩǩõõzz jeeʹresårra;
4. arkeolooglaž paaʒʒtõõzz rääuhtummuž vaaiktõõzz plaanum haʹŋǩǩõʹsse.

Likktõõllâmlååʹv vueiʹtet miõttâd, jõs rääuhtum arkeolooglaž paaʒʒtõs šõddad miârktõssʼses veʹrddeeʹl toolkteʹmes hääit.

Likktõõllâmlååʹv miõđât jäänmõsân viiđ eeʹjj mieʹrrääiǥas. Likktõõllâmlååʹv oudldem tuʹtǩǩummšid âlgg viikkâd čõõđ da likktõõllmõʹšše õhttneei tååimaid âlgg altteed lååʹv viõǥǥâståårrâmääiʹj. Likktõõllâmlååʹv viõǥǥâståårrmõõžž vueiʹtet juäʹtǩǩed jäänmõsân kueʹhtt eeʹjj.

##### Likktõõllâmlååʹppmeärrõõzz

Likktõõllâmlååʹvest âlgg uʹvdded taarblaž meärrõõzzid:

1. tõʹst, mõõn arkeolooglaž paaʒʒtõõzz leʹbe tõn vueʹzz lååʹpp kuâskk;
2. lååʹv meäʹrest;
3. likktõõllmõõžž oudldem tuʹtǩǩummšin;
4. tååimain, kooivuiʹm cõõggât leʹbe ǩieʹppeet arkeolooglaž paaʒʒtõʹsse šõddi hääit;
5. oocci vasttõõzzâst 3 da 4 pääiʹǩest jurddum tååimain di tõin šõddi koolain 60 § meâldlânji;
6. likktõõllâmlååʹv viõǥǥâståårrmõõžžâst;
7. jeeʹres 1–6 paaiʹǩid paaldõõvvi, vieʹltʼteʹmes aaʹššin.

##### Likktõõllâmlååʹv seʹrddem da muttâz lååʹppoudldõõzzin

Lååʹppvaaldšeei vuäitt ooccâd Museokonttrest likktõõllâmlååʹv serddmõõžž nobba, jõs serddmõõžž vuäǯǯai teâudd likktõõllâmlååʹv miõttmõõžž oudldõõzzid.

Lååʹppvaaldšeei âlgg iʹlmmted Museokonttra, jõs likktõõllâmlååʹv miõttmõõžž vuâđđan leämmaž ääʹšš lie mottjam.

Jõs Museokonttâr 1 momeeʹnt diõtt tuʹmmjem tuʹmmstõõǥǥâst muuʹttet likktõõllâmlååʹv vaaldšeei, jeät suåvlduku, mâid ooudpeäʹlnn 50 §:st šiõtteet ciâlklmi raukkmõõžžâst likktõõllâmlååʹppooccmõõžžâst.

##### Likktõõllâmlååʹv jårrâsttmõš

Museokoontâr vuäitt jårrâʹstted likktõõllâmlååʹv, jõs:

1. oocci lij ouddam vââǥǥlaž teâđaid, kook lie kõskksânji vaaiktam lååʹv miõttmõʹšše;
2. lååʹppvaaldšeei lij kõskksânji tuejjääm veäʹr lääʹjj leʹbe lååʹppmeärrõõzzi vuâstta;
3. lij čiõlǥâs, što mieʹrren ij leäkku viikkâd čõõđ lååʹvest jurddum haʹŋǩǩõõzz; leʹbe
4. puäʹtte ouʹdde tuejjuum lååʹppsmiõttmõõžž peäʹlnn kõskksaž ođđ ääʹšš arkeolooglaž paaʒʒtõõzzâst, tõn miârktõõzzâst leʹbe haʹŋǩǩõõzzâst.

Jõs lååʹppvaaldšeei toiʹmmjummšest puäʹtte ouʹdde vääʹn leʹbe huõlteʹmesvuõđ, kook lie occaz da koʹrjjeemnalla, Museokoontâr âlgg piijjâd lååʹppvaaldšeeja toolkvaž mieʹrrääiʹj koʹrjjeed vääʹn leʹbe huõlteʹmesvuõđ.

Lååʹv jårrâsttmõõžž kuõskki tuʹmmstõõǥǥâst âlgg uʹvdded taarblaž meärrõõzzid likktõõllâmlååʹv objeʹktten leʹddi arkeolooglaž paaʒʒtõõzz da vuuʹd säʹttmest oouʹdabnalla, ǥõõi tõt ij leäkku taarbtem.

##### Ääʹšš ǩiõttʼtõõllmõš ǩirrsallaš äʹššen

Jõs määdd kuäivvmõš leʹbe jeeʹres vaʹstteei toiʹmmjummuš kõskldââvv rääuhtum arkeolooglaž paaʒʒtõõzz käunnʼjummuž diõtt, toiʹmmjummuž kuõskki likktõõllâmlååʹpp- da tuʹtǩǩeemlååʹppooccmõõžž âlgg ǩiõttʼtõõllâd ǩirrsallaš äʹššen.

### 7 lååkk Koʹrvvõõzz

##### Koʹrvvõs rääuhtum arkeolooglaž paaʒʒtõõzz veeidasvuõđ raʹvvjummšest

Mäddvuäʹmsteeʹjest da jeäʹrab vuõiggâdvuõđ vaaldšeeʹjest lij vuõiggâdvuõtt vuäǯǯad tiudd koʹrvvõõzz riikkâst, jõs rääuhtum arkeolooglaž paaʒʒtõõzz veeidasvuõđ raʹvvjummuš rääʹjat 7 § 2 momeeʹnt meâldlaž toiʹmmjummuž da täʹst šâdd ǩiiddâlm leʹbe tõn vueʹzz âânnmõʹšše miâlggâd jõnn häitt.

Riiʹǩǩe, kådda, kåʹddõhttma, pueʹrrvââjjamvoudda da riikk jäärnaǩstroiʹttla šõddâm skääđ leʹbe hääit jeät koʹrvvuku.

##### Koʹrvvõs rääuhtemtuʹmmstõõǥǥâst da vaareemǩiõlddjest

Mäddvuäʹmsteeʹjest da jeäʹrab vuõiggâdvuõđ vaaldšeeʹjest lij vuõiggâdvuõtt vuäǯǯad tiudd koʹrvvõõzz riikkâst, jõs rääuhtemtuʹmmstõk rääʹjat arkeolooglaž paaʒʒtõõzz leʹbe tõn åålǥpeällsaž vuuʹd âânnmõõžž toolkvaž ääuʹǩ puuʹtʼteei naaʹlin. Seämma kuâskk, jõs tuʹmmstõõǥǥâst uvddum arkeolooglaž paaʒʒtõõzz äärv da miârktõõzz staani meärrõõzzi čõõđ viikkmõš šõddad occaz šuurab hääit leʹbe skääđ.

Mäddvuäʹmsteeʹjest da jeäʹrab vuõiggâdvuõđ vaaldšeeʹjest lij vuõiggâdvuõtt vuäǯǯad tiudd koʹrvvõõzz riikkâst še, jõs arkeolooglaž paaʒʒtõõzz jeät rääuhtuku da vaareemǩiõlddjest leʹbe tõn mieʹrrummuž õhttvuõđâst arkeolooglaž paaʒʒtõõzz seillmõõžž staanâm diõtt uvddum taarblaž meärrõõzzi čõõđ viikkmest lij šõddâm occaz šuurab häitt leʹbe skääđđ.

Ko koʹrvveemääʹšš smiõttât, vääʹldet lokku, âlgg-a rääuhtemtuʹmmstõõǥǥ juʹrddem arkeolooglaž paaʒʒtõõzzâst leʹbe tõn åålǥpeällsaž vuuʹdest juʹn harjjtum toiʹmmjummuž rääʹjted. Lââʹssen vääʹldet lokku rääuhtemtuʹmmstõõǥǥ leʹbe vaareemǩiõlddi siiskõõzz da peešt.

Riiʹǩǩe, kådda, kåʹddõhttma, pueʹrrvââjjamvoudda da riikk jäärnaǩstroiʹttla šõddâm skääđ leʹbe hääit jeät koʹrvvuku.

##### Koʹrvvõs likktõõllâmlååʹppooccmõõžž heelǥummšest

Jõs likktõõllâmlååʹppooccmõõžž heelǥummšest šâdd lååʹppooccja vuâmmšemnallšem häitt, ooccjest lij vuõiggâdvuõtt vuäǯǯad hääitast tiudd koʹrvvõõzz riikk väärain.

Ko hääit vuâmmšemnallšemvuõđ ärvvtõõlât, vääʹldet lokku:

1. vueiʹttemvuõđ čõõđ viikkâd haʹŋǩǩõõzz jeeʹresåʹrnn;
2. arkeolooglaž paaʒʒtõõzz miârktõõzz veʹrddeeʹl haʹŋǩǩõõzz miârktõʹsse;
3. tõn, mõõn kuuʹǩǩ arkeolooglaž paaʒʒtõs lij leämmaž õõlmâs teâđast;
4. tõn, lij-a arkeolooglaž paaʒʒtõs käunnʼjam oudlkââʹstǩani;
5. arkeolooglaž paaʒʒtõõzzâst ääiʹjben mieʹrruum, čõõđtum leʹbe suåppum koʹrvvõõzzid;
6. 47 § meâldlaž ouddčåuddmõõžž;
7. jeeʹres vaʹstteei jeäʹrab aaʹššid.

Jõs seämma rääuhtum arkeolooglaž paaʒʒtõõzz kuõskki likktõõllâmlååʹpp lij ääiʹjben heelǥuum da täʹst leät mähssam koʹrvvõõzz, vuõiggâdvuõtt ođđ koʹrvvõʹsse ij leäkku.

Jõs tän lääʹjj viõʹǩǩepuättmõõžž mâŋŋa tuejjuum lääʹjjviõkksaž kaaʹvin lij čuäʹjtum mäddâânnmõš rääuhtum arkeolooglaž paaʒʒtõʹsse, koon kääʹv tuejjeen toobdât, likktõõllâmlååʹv ooccjest lij vuõiggâdvuõtt koʹrvvõʹsse tåʹlǩ, jõs paaʒʒtõs šõddad 47 §:st jurddum ouddčåuddmõõžž mieʹldd miârktõssʼses veʹrddeeʹl toolkteʹmes hääit.

Riiʹǩǩe, kådda, kåʹddõhttma, pueʹrrvââjjamvoudda da riikk jäärnaǩstroiʹttla šõddâm skääđ leʹbe hääit jeät koʹrvvuku.

##### Koʹrvvõõzz mieʹrrummuš

Koʹrvvõõzzâst suåvât mättʼtõs- da kulttuurministeriain, kååʹtt ooudast riikk koʹrvveemääʹššest. Tååimtõõzz koʹrvvõõzz mieʹrreem diõtt vueiʹtet ooccâd Mäddmetteemstroiʹttlest, ǥõõi koʹrvvõõzzâst jeät leäkku vuäittam suåppâd. Tååimtõõzz âlgg ooccâd kueiʹt eeʹjj seʹst tõʹst, ko tuʹmmstõk, koozz koʹrvveemkaiʹbbjõs vuâđđââvv, vuäǯǯ lääʹjjviõǥǥ.

Jõs tän lääʹjjest ij muuđa šõõdd, koʹrvvõõzz mieʹrrummša suåvldet ǩiiddõs jällmõõžž da jeäʹrab vuõiggâdvuõđi låʹnstummšest uvddum lääʹjj (603/1977). Ko smiõttât peäggtum lääʹjj 12 § 2 momeeʹntest jurddum äʹšštobddji kåččmõõžž âlgg jeäʹrben väʹldded lokku tååimtõõzz meäʹr.

##### Vasttõs måtam likktõõllâmlåppa õhttneei tååimain

Jõs likktõõllâmlååʹvest oudldet rääuhtum arkeolooglaž paaʒʒtõõzz tuʹtǩǩummuž leʹbe tååimaid, kooivuiʹm cõõggât leʹbe ǩieʹppeet paaʒʒtõʹsse šõddi hääit, likktõõllâmlååʹv vaaldšeei vaʹsttad täʹst šõddi tååimain da tõi koolain, ǥõõi vasttõõzz ij õõlǥ ǩiõččâd åårrmõõžžid lokku vääʹldeeʹl obbvuõđstes leʹbe vuäzzas toolkteʹmmen.

Jõs likktõõllâmlååʹv miõđât siõm haʹŋǩǩõʹsse, koon viiǥǥât čõõđ privattoummu jiijjâs ââʹnnem vääras, riikk vaʹsttad 1 momeeʹntest jurddum tååimain di tõi koolain.

##### Likktõõllâmlååʹvest oudldum tååimai toolkvažvuõđ ärvvtõõllmõš

Museokoontâr vuäitt likktõõllâmlååʹv vaaldšeei ǩeerjlaž ooccmõõžž vuâđald ärvvtõõllâd, lie-a likktõõllâmlååʹvest oudldum tååimaid čõõđ viiǥǥeen puättam ouʹdde nåkam miârkteei koolai pâjjnummuž šõddeei oudlkââʹstǩani ääʹšš, kooi pääccmõõžž lååʹppvaaldšeei vaʹsttõʹsse âlgg ǩiõččâd åårrmõõžžid lokku vääʹldeeʹl obbvuõđstes leʹbe vuäzzas toolkteʹmmen. Riikk vuässââtt ärvvtõõllmest lååʹppvaaldšeeja toolkteʹmmen tuõttum koolai kättmõʹšše.

##### Vasttõs måtam skääđain

Toiʹmmjummšest vaʹstteei âlgg koʹrvveed 32 § da 39 § meâldlaž toiʹmmjummšest šõddâm käuʹnnskääđ. Jeeʹres vueʹzzin skääđai koʹrvvummša suåvldet, mâid jeeʹresåʹrnn šiõtteet.

### 8 lååkk Arkeolooglaž paaʒʒtõõzzi teâttriâžldõk

##### Arkeolooglaž paaʒʒtõõzzi teâttriâžldõk

Museokoontâr tuõʹllai da oouʹdad arkeolooglaž paaʒʒtõõzzi teâttriâžldõõǥǥ. Museokoontâr da vooudla vasttõsmuseo vaʹsttee rääuhtum arkeolooglaž paaʒʒtõõzzid kuõskki vuâđđteâđai da tiuddeei teâđai ruâkkjummšest teâttriâžldõʹǩǩe. Teâttriâžldõʹǩǩe vueiʹtet ruõkkâd še jeeʹres arkeolooglaž paaʒʒtõõzzi vuâđđteâđaid da tiuddeei teâđaid.

Veʹrǧǧniiʹǩǩin lij vuõiggâdvuõtt vuäǯǯad määustää tuâjeez håiddmõõžž peäʹlnn taarblaž teâđaid arkeolooglaž paaʒʒtõõzzi teâttriâžldõõǥǥâst.

##### Vuâđđteâđ da tiuddeei teâđ

Arkeolooglaž paaʒʒtõõzzi vuâđđteâđ lie paaʒʒtõõzz jeärtõõllmõõžž, sâjjõõzz, veeidasvuõđ da rääuhtummuž vuâđ kuõskki teâđ vuâđđtõõllmõõžžeezvuiʹm.

Arkeolooglaž paaʒʒtõõzzi tiuddeei teâđ lie jeeʹres paaʒʒtõõzz leʹbe tõn pirrõõzz jiõččvuõđid kuõskki teâđ.

Mättʼtõs- da kulttuurministeria asetõõzzin vueiʹtet uʹvdded tääʹrǩab šiõtlmid vuâđđteâđain da tiuddeei teâđain.

##### Iʹlmmtõs vuâđđteâđain

Museokoontâr leʹbe vooudlaž vasttõsmuseo iʹlmmat määinteʹmes ääjtõõllâmtää ǩeerjlânji ǩiiddâlmteâttriâžldõʹǩǩe mieʹrǩǩuum mäddvuäʹmsteeja da pââjas pijjum jeäʹrab vuõiggâdvuõđ vaaldšeeja rääuhtum arkeolooglaž paaʒʒtõõzz vuâđđteâđai ruâkkjummšest arkeolooglaž paaʒʒtõõzzi teâttriâžldõʹǩǩe. Seämma kuâskk teâttriâžldõʹǩǩe juʹn ruâkkjam vuâđđteâđai kõskksaž mottmõõžž.

Õhttsažmeäʹcclääʹjjest (109/2003) jurddum õhttsažmeäcca da tõn vuässõkniiʹǩǩid iʹlmmtõõzz tuejjeet tååimteeʹl tõn õhttsažmieʹcc håiddkådda leʹbe tåimmšekka. Jõs kõõččmõš lij õhttsaž vuuʹdest leʹbe čääʹccvuuʹdest, vuâđđteâđai ruõkkmõõžžâst leʹbe kõskksaž muʹttmest iʹlmmtet vuõiggâdvuõđ vaaldšeeʹjid tuejjeeʹl õõlmâs kuultõõzz.

Iʹlmmtemõõlǥemvuõtt ij kuõsk riikk, kooʹddi leʹbe pueʹrrvââjjamvuuʹdi vuäʹmstem ǩidlmin leʹddi rääuhtum arkeolooglaž paaʒʒtõõzzi vuâđđteâđai ruâkkjummuž leʹbe kõskksaž mottmõõžž.

Mättʼtõs- da kulttuurministeria asetõõzzin vueiʹtet uʹvdded tääʹrǩab šiõtlmid iʹlmmtõõzz di õõlmâs kuultõõzz siiskõõzzâst.

### 9 lååkk Arkeolooglaž ǩeʹddtuâjai kaiʹbbjõõzz

##### Kaiʹbbjõõzzi jääʹǩǩtummuš

Arkeolooglaž ǩeʹddtuâjai kaiʹbbjõõzzivuiʹm staanât arkeolooglaž paaʒʒtõõzzid kuõskki teâđ õõutmeâldlažvuõđ da luõʹttjemvuõđ, ääʹššmeâldlaž mõõntõõllmõõžži âânnmõõžž di aunstõõzzi ääʹššmeâldlaž ǩiõttʼtõõllmõõžž.

Kaiʹbbjõõzzid âlgg jääʹǩǩted täin arkeolooglaž ǩeʹddtuâjain:

1. 78 § nuäjain Museokonttâr di vooudlaž vasttõsmuseo tuejjeem rääuhtum arkeolooglaž paaʒʒtõõzzid ohjjõõvvi tååim;
2. 31 §:st da 46 §:st jurddum čiõlǥtõõzz;
3. 32 § meâldlaž tuʹtǩǩeemlååʹv kaiʹbbjeei tååim.

##### Vasttõõzzlaž jååʹđteei

Arkeolooglaž ǩeʹddtuâjast âlgg leeʹd vasttõõzzlaž jååʹđteei. Vasttõõzzlaž jååʹđteei vaʹsttad tõʹst, što ǩeʹddtuâjast jääʹǩǩtet tän lääʹjjest šiõttuum arkeolooglaž ǩeʹddtuâjai kaiʹbbjõõzzid.

##### Harjjnummuš

Arkeolooglaž ǩeʹddtuâj vasttõõzzlaž jååʹđteeʹjest âlgg leeʹd arkeologia õllʼjab õllškooultuʹtǩǩõs leʹbe tõn vaʹstteei harjjnummuš. Seämma kuâskk tõn, koon vasttõõzzlaž jååʹđteei lij mieʹrrääm tuejjeed arkeolooglaž ǩeʹddtuâj. Jeeʹres ǩeʹddtuõjju vuässõõtti oummust âlgg leeʹd riʹjttjeei silttummuš da harjjnâttmõš tuâjjses.

Ooudpeäʹlnn 66 § 2 momeeʹnt 2 pääiʹǩest jurddum čiõlǥtõõzzi vueʹzzeld ääʹššvuäzzlaž vuäitt ǩeerjlaž raukkmõõžžin säʹtted Museokonttâr čåuʹddemnalla, lij-a suʹst ooudpeäʹlnn 1 momeeʹntest jurddum harjjnummuš.

##### Ǩeʹddtuâj plaanmõš

Arkeolooglaž ǩeʹddtuâjaid âlgg plaanâd nuʹtt, što arkeolooglaž paaʒʒtõõzz likktõõlât nuʹtt ooccanj ko täävtõõzzid vuällam diõtt lij tarbb.

Tuʹtǩǩeemlååʹv oudldeei arkeolooglaž ǩeʹddtuâjain âlgg tuejjeed tuʹtǩǩeemplaan. Tuʹtǩǩeemplaan âlgg ââʹnned seʹst täid teâđaid:

1. tuʹtǩǩummuž päiʹǩǩ, täävtõõzz da mõõntõõllmõõžž;
2. tuʹtǩǩeemhaʹŋǩǩõs da tõn čõõđ viikkmõš;
3. plaan aunstõõzz, koon vuäǯǯat tuʹtǩǩummšest, ǩiõttʼtõõllmest di vaaldšummšest, saaǥǥtummšest, riiski vaaldšummšest da puäđõõzzi raportâʹsttmest;
4. plaan ooumažpaaʒʒtõõzzi ǩiõttʼtõõllmest da seeiltummšest tuʹtǩǩummuž ääiʹj da tõn mâŋŋa, jõs ooumažpaaʒʒtõõzzi käunnʼjummuš lij viggâmnalla.

Mättʼtõs- da kulttuurministeria asetõõzzin vueiʹtet uʹvdded tääʹrǩab šiõtlmid ǩeʹddtuâj plaanâmkaiʹbbjõõzzin.

##### Ǩeʹddtuâj čõõđ viikkmõš

Arkeolooglaž ǩeʹddtuâjaid âlgg viikkâd čõõđ nuʹtt, što arkeolooglaž paaʒʒtõõzz likktõõlât nuʹtt ooccanj ko täävtõõzzid vuällam diõtt lij tarbb. Ǩeʹddtuâjai alttummšest âlgg iʹlmmted ouddǩiõʹtte vooudlaž vasttõsmuseooʹje.

Arkeolooglaž ǩeʹddtuâjain haʹŋǩǩeet uuʹccmõsân vuâđđteâđaid da tuʹtǩǩummuž täävtõõzzi meâldlaž taarblaž teâđaid ǩeʹddtuâj objeʹktten leʹddi arkeolooglaž paaʒʒtõõzzin. Lååʹv-värrsaž tuʹtǩǩummšest haʹŋǩǩeet lââʹssen tuʹtǩǩeemplaan da lååʹppmääinai meâldlaž taarblaž teâđaid vuuʹdest, koon tuʹtǩǩeet. Teâđ âʹlǧǧe vuâđđõõvvâd ǩeʹddtuâjain tuejjuum vuâmmšõõzzid.

Mättʼtõs- da kulttuurministeria asetõõzzin vueiʹtet uʹvdded tääʹrǩab šiõtlmid jeeʹresnallšem arkeolooglaž ǩeʹddtuâjain da tõi čõõđ viikkmõõžžâst.

##### Tuʹtǩǩuum vuuʹd teevvmõš

Arkeolooglaž ǩeʹddtuâjai õhttvuõđâst tuʹtǩǩuum vuuʹd âlgg säʹtted vueiʹttemvuõđi mieʹldd oouʹdabnalla, ǥõõi tuʹtǩǩeemlååʹvest jeät muuđa mieʹrruku.

##### Arkeolooglaž ǩeʹddtuâjai raportâʹsttem

Arkeolooglaž ǩeʹddtuâjain âlgg tuejjeed rapoort, kååʹtt âlgg ââʹnned seʹst täid teâđaid:

1. čõõđtum ǩeʹddtuâjj da tõn päiʹǩǩ;
2. ǩeʹddtuâj puäđõõzz da tõid vuâđđõõvvi tuʹlǩǩummuž;
3. tuʹtǩǩuum vuuʹd da õnnum tuʹtǩǩeem-mõõntõõllmõõžž;
4. mäʹhtt tuʹtǩǩuum vuuʹd leät sättam oouʹdabnalla.

Rapoʹrtte âlgg õhtteed jeeʹres arkeolooglaž ǩeʹddtuõjju õhttneei tuʹtǩǩummši puäđõõzzid, kõskksaž päiʹǩǩteâtt- da kovvmateriaal, teâđ valddum čuäjtõõzzin di loǥstõõǥǥ norldõõǥǥid tååimteǩani käunnsin.

Mättʼtõs- da kulttuurministeria asetõõzzin vueiʹtet uʹvdded tääʹrǩab šiõtlmid rapoortâst da tõn seʹst ââʹnnem teâđain.

##### Rapoort tååimtummuš

Ooudpeäʹlnn 72 §:sst jurddum rapoort âlgg tååimted pueʹttinalla:

1. tuʹtǩǩeemlååʹv nuäjain tuejjuum arkeolooglaž ǩeʹddtuâj rapoort âlgg tååimted Museokonttra tõn mieʹldd mâʹte lååʹvest lij mieʹrruum;
2. vooudlaž vasttõsmuseo čõõđtem arkeolooglaž ǩeʹddtuâjaid kuõskki rapoort âlgg tååimted Museokonttra;
3. ooudpeäʹlnn 31 §:st jurddum čiõlǥtõõzz rapoort âlgg tååimted ääjtõõlǩani vooudlaž vasttõsmuseooʹje.

Vooudlaž vasttõsmuseo âlgg ärvvtõõllâd 1 momeeʹnt 3 pääiʹǩ juʹrddem rapoort da tååimted rapoort da ärvvtõõllmõõžž Museokonttra. Vooudlaž vasttõsmuseo âlgg tååimted rapoort kuõskki ärvvtõõllmõõžž tõõzz, kååʹtt vaʹsttad 31 §:st jurddum kääʹvest leʹbe haʹŋǩǩõõzzâst.

Mättʼtõs- da kulttuurministeria asetõõzzin vueiʹtet uʹvdded tääʹrǩab šiõtlmid rapoortâst tååimtummšest.

##### Käunnsi ruõkkmõš da tååimtummuš

Käunnsid âlgg ruõkkâd nuʹtt, što käunnsi seillmõõžž leät staanâm. Ooumažpaaʒʒtõõzzid âlgg ǩiõttʼtõõllâd ciistâst õõʹnni naaʹlin.

Käunnsid âlgg looǥǥõõttâd, nââmrâʹstted da paʹǩǩeed.

Lååʹv-värrsaž tuʹtǩǩummšest konservâsttmõõžž taarbšeei norldõõǥǥid seeiltemnalla jurddum käunnsid leʹbe tõi kuuʹsǩid âlgg konservâʹstted. Konservâsttmõõžž âlgg raportâʹstted.

Norldõõǥǥid õhtteemnalla jurddum käunnsid looǥǥõõttâmteâđeezvuiʹm da teâđaid konservâsttmõõžžâst âlgg tååimted Museokonttra.

Mättʼtõs- da kulttuurministeria asetõõzzin vueiʹtet uʹvdded tääʹrǩab šiõtlmid käunnsi ǩiõttʼtõõllmest da tõi tååimtummšest.

### 10 lååkk Jeeʹres šiõttâlm

##### Veäʹǩǩvuõđ miõttmõš

Museokoontâr vuäitt miõttâd riikk täällarvvlõõzz raaji seʹst veäʹǩǩvuõđ arkeolooglaž paaʒʒtõõzz hååid, cõõggteʹmesvuõđ pueʹrummuž, koʹrjjummuž di suejjummuž vääras. Veäʹǩǩvuõđ miõttmõʹšše suåvldet riikkveäʹǩǩvuõttlääʹjj (688/2001).

##### Måtam põõrtin leʹddi käunnaz da kääuʹn

Põõrt vueʹlnn leʹbe rajjsin käunnʼjum käunnsest, koon vueiʹtet aaibšed leeʹd čiõkkum juuʹrdeeʹl eeʹjj 1860 leʹbe tõn ääiʹjben, âlgg iʹlmmted Museokonttra. Museokonttrest lij vuõiggâdvuõtt tuʹtǩǩeed käunnaz. Jõs käunnsest lij kulttuurhistoriallaš miârktõs, Museokoontâr vuäitt õhtteed tõn norldõkkses 30 § meâldlaž mõõntõõllmõõžžâst leʹbe uʹvdded meärrõõzzid tõn ǩiõttʼtõõllmest. Sääʹm arkeolooglaž kulttuurääʹrb vueʹzzeld suåvldet kuuitâǥ eeʹjj 1917.

Õõlmâs ââʹnnmest leʹddi põõrtâst leʹbe ceerkvest leʹddi leʹbe tõõzz kuulli, eeʹjj 1917 leʹbe tõn puärrsubun aaibšum, põõrt vaaldšeei vuäʹmstem pååđkääuʹn leʹbe kääuʹn vueʹzz, mâʹst lij kulttuurhistoriallaš miârktõs, ij vuäǯǯ luõvted leʹbe hiâvted iʹlmmteǩani tõʹst Museokonttra. Museokonttrest lij vuõiggâdvuõtt tuʹtǩǩeed kääuʹn da ruõkkâd tõn kuõskki teâđaid. Museokoontâr vuäitt še låʹnsted kääuʹn, jõs låʹnstummša lie tiõđlaž, čeäppõõzzlaž leʹbe kulttuurhistoriallaš peäʹlnn jeäʹrab määin.

##### Låʹnstummuš

Riikkâst lij tän lääʹjj meäʹr čõõđ viikkâm diõtt vuõiggâdvuõtt låʹnsted ǩiiddõs jällmõõžž da jeäʹrab vuõiggâdvuõđid tõn jäʹrjstõõzzâst ko ǩiiddõs jällmõõžž da jeäʹrab vuõiggâdvuõđi låʹnstummšest uvddum lääʹjjest (603/1977) šiõtteet.

##### Museokonttâr da vooudlaž vasttõsmuseo tåimmväʹldd

Museokonttrest lij lääʹjj jääʹǩǩtummuž, vuåppmõõžž, arkeolooglaž paaʒʒtõõzzi da käunnsi čiõlǥummuž, tuʹtǩǩummuž, pirrõʹsse mieʹrǩǩummuž di seeiltummuž kuõskki tuâjai čõõđtem diõtt vuõiggâdvuõtt:

1. jååʹtted nuuʹbb vuuʹdest da piâssâd päikka, koʹst arkeolooglaž paaʒʒtõs leʹbe kääunas lij;
2. tuejjeed taarblaž likktõõlli arkeolooglaž ǩeʹddtuâjaid arkeolooglaž paaʒʒtõõzzi da kaunnâmvuuʹdi čiõlǥeem diõtt di tõi vueʹjj, jiõččvuõđi da veeidasvuõđ ärvvtõõllâm diõtt;
3. mieʹrǩǩeed arkeolooglaž paaʒʒtõõzz leʹbe kaunnâmvuuʹd pirrõʹsse da čuäʹjted tõn veeidasvuõđ;
4. čõõđted rääuhtum arkeolooglaž paaʒʒtõõzzin tõi seillmõõžž, hååid leʹbe staanvuõđ ainsmâttmõõžž peäʹlnn taarblaž tååimaid;
5. teevvad rääuhtum arkeolooglaž paaʒʒtõõzz;
6. čõõđted rääuhtum arkeolooglaž paaʒʒtõõzzâst raiʹvvjummuž leʹbe jeeʹres vaʹstteei tååimaid;
7. väʹldded huõđđu rääuhtum arkeolooglaž paaʒʒtõõzz leʹbe tõn vueʹzz, håʹt tõt leʹčči õhttuum põʹrtte leʹbe rajlma, da seʹrdded tõn seeiltemnalla nuuʹbb päikka.

Vooudlaž vasttõsmuseost lij tõõzz lääʹjjest šiõttuum arkeolooglaž paaʒʒtõõzzi da käunnsi čiõlǥummuž, tuʹtǩǩummuž da pirrõʹsse mieʹrǩǩummuž kuõskki tuâjai čõõđtem diõtt vuõiggâdvuõtt čõõđted ooudpeäʹlnn 1 momeeʹnt paaiʹǩin 1–3 jurddum toiʹmmjummuž.

Ooudpeäʹlnn 1 momeeʹntest jurddum toiʹmmjummšest âlgg iʹlmmted ouddǩiõʹtte ǩiiddâlmteâttriâžldõʹǩǩe mieʹrǩǩuum mäddvuäʹmsteeja da pââjas pijjum jeäʹrab vuõiggâdvuõđ vaaldšeeja di dommvuuʹdest puäʒʒhåiddlääʹjjest (848/1990) jurddum paalǥâskådda, jõs tõt lij vueiʹtlvaž vaareeǩani toiʹmmjummuž meäʹr.

Ooudpeäʹlnn 1 momeeʹntest jurddum toiʹmmjummša vueiʹtet äʹlǧǧed reäkkõslääʹjj 24 lååǥǥ 1 § da 3 § juʹrddem pääiʹǩest tåʹlǩ, jõs tõt lij vieʹltʼtem Museokonttâr leʹbe vooudlaž vasttõsmuseo tuâjai čõõđtem diõtt.

Sââʹjest, koon ââʹnet põõššiluânddsaž jälstummša, ooudpeäʹlnn jurddum toiʹmmjummša vuäitt kuuitâǥ äʹlǧǧed tåʹlǩ Museokoontâr da tåʹlǩ teʹl, jõs tõt lij vieʹltʼtem jiõgg, tiõrvâsvuõđ, jällmõõžž, pirrõõzz leʹbe kulttuurääʹrb suõjjlem diõtt, leʹbe jõs lij eppõõllmõš nåkam mõõntõõllmõõžžâst, mâʹst raŋstet da mâʹst vuäitt seuʹrrjed pleânvuõttraŋstõs, da jõs tõt lij vieʹltʼtem mõõntõõllmõõžž, mâʹst raŋstet, čiõlǥeem diõtt.

Tän paragraaff meâldlaž toiʹmmjummšest šõddâm käuʹnnskääđ koʹrvveet riikk väärain, ǥõõi koʹrvvõõzzâst jeät jeeʹresåʹrnn nuuʹbbnalla šiõttuku.

##### Täʹrǩstemvuõiggâdvuõtt

Museokonttrest lij vuõiggâdvuõtt tuejjeed täʹrǩstummuž arkeolooglaž paaʒʒtõõzzâst di vuuʹdest, koʹst tuâlʼjõžkäuʹnn lij käunnʼjam, jõs tõõzz lij lääʹjj šiõtlmi jääʹǩǩtummuž vuåppmõõžž peäʹlnn tarbb. Sââʹjest, koon ââʹnet põõššiluânddsaž jälstummša, täʹrǩstummuž vueiʹtet čõõđted tåʹlǩ, jõs lij eppõõllmõš nåkam mõõntõõllmõõžžâst, mâʹst raŋstet da mâʹst vuäitt seuʹrrjed pleânvuõttraŋstõs, da jõs tõt lij vieʹltʼtem mõõntõõllmõõžž, mâʹst raŋstet, čiõlǥeem diõtt. Täʹrǩstem-mõõntõõllmõʹšše suåvldet, mâid vaaldšemlääʹjj (434/2004) 39 §:st šiõtteet. Museokoontâr vuäitt kåččad täʹrǩstummša äʹšštobddi.

##### Päkk-kuånst

Jõs ǩii-ne lij huõlteʹmesvuõđ diõtt kuâđđam tän lääʹjj leʹbe tõn nuäjain uvddum šiõtlmid da tuʹmmstõõǥǥid jääʹǩǩteǩani, leʹbe älgg tõi vuâsttsaž toiʹmmjummša, Museokoontâr vuäitt ǩieʹldded ääʹššvuäzzlaž oummu juäʹtǩǩmest leʹbe tuejjeʹmest oʹđđest tuâj leʹbe huõlteʹmesvuõđ. Museokoontâr vuäitt lââʹssen õõlǥted ääʹššvuäzzlaž oummu mieʹrrääiʹjest jaukkeed vuõiggâdvuõđvuâsttsaž vueʹjj leʹbe koʹrjjeed huõlteʹmesvuõđ.

Museokoontâr vuäitt viõuseed tän lääʹjj nuäjain uʹvddmes ǩiõlddi leʹbe meärrõõzz akkeemsääkkain leʹbe akkummšin, što tuejjeeǩani kuõđđum tååim tuejjtet huõlteʹmesvuõđin toiʹmmjam oummu mäʹhssmen leʹbe toiʹmmjummuž kõõsktet. Museokonttâr tuʹmmstõõǥǥ âlgg jääʹǩǩted muuttâsooccmest huõlǩani, ǥõõi läittamveʹrǧǧneǩ ij nuuʹbbnalla mieʹrred.

Akkeemsääkkast, tuejjtem- da kõõsktemakkummšest šiõtteet akkeemsäkklääʹjjest (1113/1990).

##### Teâđ vuäǯǯam da luõvtummuš

Museokonttrest da vooudlaž vasttõsmuseost lij tõid lääʹjjest šiõttuum tuâjai čõõđ viikkâm diõtt tõn lââʹssen, mâid jeeʹresåʹrnn lääʹjjest šiõtteet, vuõiggâdvuõtt peeitastââʹnnemšiõtlmi cõõggǩani vuäǯǯad veʹrǧǧneeʹǩǩest määustää ääʹšš ǩiõttʼtõõllâm diõtt vieʹltʼteʹmes teâđaid, kook kueʹsǩǩe ǩidlmid, tõid õhttneei jeäʹrab vuõiggâdvuõđid da lossõõzzid. Seämma kuâskk täid vuäʹmsteei oummui, õutstõõzzi da preeddankooʹddi leʹbe täi vuässõkniiʹǩǩi leʹbe vaʹstteei oummui teâđaid tõn vueʹzzeld ko tõk lie vieʹltʼteeʹm.

Museokoontâr di vooudlaž vasttõsmuseo vuäiʹtte luõvted õõlmâsvuõttlääʹjj 24 § 14 a) pääiʹǩ mieʹldd teâđaid, koid ââʹnet peeitast, nuuʹbbeez di jeeʹres veʹrǧǧniiʹǩǩid, jõs teâđ lie vieʹltʼteeʹm peäggtum toiʹmmjeeʹji lääʹjjest šiõttuum tuâjai håiddam diõtt.

##### Veʹrǧǧveäʹǩǩ

Pååʹlez uʹvddem veʹrǧǧvieʹǩǩest šiõtteet pååʹleslääʹjj (872/2011) 9 lååǥǥ 1 §:st. Raajjvärddjemstroiʹttel uʹvddem veʹrǧǧvieʹǩǩest šiõtteet raajjvärddjemlääʹjj (578/2005) 77 §:st. Peälštemveʹrǧǧneeʹǩǩ uʹvddem veʹrǧǧvieʹǩǩest šiõtteet peälštemlääʹjj (379/2011) 50 §:st.

Pååʹles âlgg uʹvdded Museokonttra da vooudlaž vasttõsmuseoid veʹrǧǧvieʹǩǩ tõid lääʹjjest šiõttuum tuâjai čõõđ viikkâm diõtt.

##### Muuttâsooccâm

Museokonttâr 30 § nuäjain tuʹmmjem tuâlʼjõžkääuʹn kuõskki tuʹmmstõõǥǥâst vuäitt ooccâd vuõiǥõõzz Museokonttrest. Vuõiǥeemkaiʹbbjõõzzâst šiõtteet vaaldšemlääʹjjest. Tuʹmmstõʹǩǩe, koin Museokoontâr ij õhttâd tuâlʼjõžkääuʹn norldõõǥǥid, ij vuäǯǯ ooccâd vuõiǥõõzz leʹbe muttâz. Seämma kuâskk 76 §:st jurddum tuʹmmstõõǥǥ kääuʹn låʹnstummšest. Muđoi muuttâsooccmest vaaldâšmsuudišttma suåvldet, mâid suudõõttmõõžžâst vaaldâšmaaʹššin uvddum lääʹjjest (808/2019) šiõtteet.

##### Läittamvuõiggâdvuõđ

Läittamvuõiggâdvuõtt rääuhtum arkeolooglaž paaʒʒtõõzz veeidasvuõđ raʹvvjummuž, rääuhtummuž jõskkmõõžž, tuʹtǩǩeemlååʹv, håidd- da ââʹnnemlååʹv di likktõõllâmlååʹv da arkeolooglaž paaʒʒtõõzz rääuhtummuž kuõskki tuʹmmstõõǥǥâst lij:

1. ääʹššvuäzzlast;
2. Sääʹmteeʹǧǧest, jõs arkeolooglaž paaʒʒtõs leʹbe ooccmõõžž päiʹǩǩ lij dommvuuʹdest leʹbe jõs kõõččmõš lij dommvuuʹd åålǥpeäʹlnn leʹddi 23 §:st jurddum arkeolooglaž paaʒʒtõõzzâst leʹbe sââʹjest, koʹst 25 § meâldlaž tuâlʼjõžkäuʹnn lij käunnʼjam;
3. Saaʹmi siidsåbbrest, jõs arkeolooglaž paaʒʒtõs leʹbe ooccmõõžž päiʹǩǩ lij sääʹmvuuʹdest;
4. vooudlaž vasttõsmuseost tåimmvuuʹdstes;
5. õõlmâs ouddõõzz vuåppi veʹrǧǧneeʹǩǩest.

Rääuhtummuž kuõskki tuʹmmstõõǥǥâst läiʹttemvuõiggâdvuõtt lij lââʹssen eʹtǩǩõõzz tuejjeeʹjest.

Tuʹtǩǩeemlååʹv kuõskki tuʹmmstõõǥǥâst läittamvuõiggâdvuõtt lij lââʹssen tõʹst, ǩeäʹst Museokoontâr lij oudldam arkeolooglaž tuʹtǩǩummši tuejjummuž di tõʹst, kååʹtt lij ouddam lååʹppooccja tåimman 31 §:st jurddum čiõlǥtõõzz tuejjummuž.

Likktõõllâmlååʹv kuõskki tuʹmmstõõǥǥâst läittamvuõiggâdvuõtt lij lââʹssen kååʹddest da mäddkååʹdd leettast.

Museokonttrest lij lââʹssen vuõiggâdvuõtt läittad tuʹmmstõõǥǥ, koin vaaldâšmvuõiǥâs lij mottam tõn tuejjeem tuʹmmstõõǥǥ leʹbe kååʹmtam tuʹmmstõõǥǥ.

##### Määus

Museokonttâr spraavdõõǥǥi määuslažvuõđ da spraavdõõǥǥin peʹrrjum määusai šorradvuõđ õõlmâs vuâđain di määusai jeeʹres vuâđain šiõtteet riikk mähssvuâđđlääʹjjest (150/1992), ǥõõi 2 momeeʹntest jeät nuuʹbbnalla šiõttuku.

Täk tuʹmmstõõǥǥ lie määusteeʹm:

1. tuʹmmstõk rääuhtum arkeolooglaž paaʒʒtõõzz veeidasvuõđ raʹvvjummšest;
2. rääuhtemtuʹmmstõk;
3. håidd- da ââʹnnemlååʹv kuõskki tuʹmmstõk;
4. tuâlʼjõžkääuʹn õhttummuž Museokonttâr norldõõǥǥid kuõskki tuʹmmstõk.

Tän lääʹjj määus lie vuõiʹǧǧest ââʹnteei åålǥasmetteemnalla. Tõi peʹrrjummšest šiõtteet piiđi da määusai tiuʹddepiijjmõõžžâst uvddum lääʹjjest (706/2007).

##### Viiʹttjem reäkkõsläkka

Tän lääʹjj vuâstta tuejjuum tuâlʼjõžmošttreäkkõõzzâst šiõtteet raŋstõõzz reäkkõslääʹjj (39/1889) 48 lååǥǥ 6 a–6 c §:st.

### 11 lååkk Viõʹǩǩepueʹttem- da seʹrddemšiõttâlm

##### Viõʹǩǩepuättmõš

Tät lääʹǩǩ puätt viõʹǩǩe [Z]mannu [X] peeiʹv 20[XX] da tõin kååʹmtet ǩieʹssmannu 17 peeiʹv 1963 uvddum tuâlʼjõžmošttlääʹjj tõõzz tuejjuum muttseesvuiʹm.

Jõs jeeʹres laaʹjjin da tõi nuäjain uvddum šiõtlmin viiʹttjet läkka, koon kååʹmtet, viiʹttjem kuâskk tän lääʹjj viõʹǩǩepuättmõõžž mâŋŋa tän lääʹjj.

##### Seʹrddemšiõttâlm

Ouddâl tän lääʹjj viõʹǩǩepuättmõõžž ǩiõttʼtõõllâm vuâlla puättam aaʹššid suåvldet lääʹjj viõʹǩǩe puäʹđeen viõǥǥâst åårram šiõtlmid.

Lääʹjj, koon kååʹmtet, 2 § juʹrddem põõšši tuâlʼjõžpaaʒʒtõõzzâst, kååʹtt ij leʹčče rääuhtum tän lääʹjj 8 § leʹbe 24 § nuäjain, ij vuäǯǯ äʹlǧǧed likktõõlli tååimaid ouddâl ko Museokoontâr lij ärvvtõõllâm ääʹšš.

Mâid tän lääʹjj 65 §:st šiõtteet, jeät suåvlduku, ko tobddum põõšši tuâlʼjõžpaaʒʒtõõzzid kuõskki teâđaid muʹtstõõlât lääʹjj 63 § juʹrddem arkeolooglaž paaʒʒtõõzzi teâttriâžldõʹǩǩe.

Lääʹjj, koon kååʹmtet, 6 § nuäjain mäddmetteemtååimtõõzzâst ǩiiddâlmteâttriâžldõʹǩǩe mieʹrǩǩuum põõšši tuâlʼjõžpaaʒʒtõõzzid suejjvuuʹdeezvuiʹm kuõskki mieʹrǩǩõõzz päʹcce viõʹǩǩe.

## Lääʹǩǩ reäkkõslääʹjj muʹttmest

Kååʹmtet reäkkõslääʹjj 48 lååǥǥ 6 § 2 momeeʹnt da lââʹzztet läkka ođđ 6 a–6 c § tännalla:

##### 6 a § Tuâlʼjõžmošttreäkkõs

Kååʹtt jääutai leʹbe krååvnõs huõlteʹmesvuõđâst likktââll vuõiggâdvuõđtää arkeolooglaž kulttuurääʹrbest uvddum lääʹjj (XXX/202Y) 7 § vuâsttsânji peäggtum lääʹjj 8 §, 17 § leʹbe 24 § nuäjain rääuhtum arkeolooglaž paaʒʒtõʹsse leʹbe 18 § nuäjain vaareemǩiõlddja pijjum arkeolooglaž paaʒʒtõʹsse kuäiveeʹl, peeiteeʹl, muuʹtteeʹl, jaukkeeʹl, pååʹmhââʹtteeʹl, viiǥǥeeʹl meädda tõʹst käunnʼjam da tõõzz õhttneei käunnaz leʹbe muđoi vaʹstteei naaʹlin nuʹtt, što tuâjj šõddad vaar arkeolooglaž paaʒʒtõõzz seillmõʹšše, âlgg suudâd *tuâlʼjõžmošttreäkkõõzzâst* sakku leʹbe pleânvuõʹtte jäänmõsân kueiʹt eeǥǥas.

Tuâlʼjõžmošttreäkkõõzzâst suudât še tõn, kååʹtt jääutai leʹbe krååvnõs huõlteʹmesvuõđâst tuejjad veäʹr peäggtum lääʹjj 12 §, 17 §, 36 §, 43 § leʹbe 52 § nuäjain rääuhtum arkeolooglaž paaʒʒtõõzz da tõn seʹst ââʹnnem teâđ seillmõõžž leʹbe ääʹššmeâldlaž tuʹtǩǩummuž da hååid staanâm diõtt Museokonttâr tuʹmmstõõǥǥstes piijjâm määinai vuâstta nuʹtt, što tuâjj šõddad vaar arkeolooglaž kulttuurääʹrb seillmõʹšše.

Tuâlʼjõžmošttreäkkõõzzâst suudât še tõn, kååʹtt jääutai leʹbe krååvnõs huõlteʹmesvuõđâst veekk čõõđ peäggtum lääʹjj 66 § meâldlaž ǩeʹddtuâjaid 68 §:st oudldum harjjnummužtää, huõlteʹmesvuõđ diõtt kuâđđ tuejjeeǩani 72 §:st oudldum rapoort tuejjummuž leʹbe tõn tååimtummuž 73 §:st oudldum naaʹlin, leʹbe ij ääʹššmeâldlânji tååimat norldõõǥǥid õhtteemnalla jurddum käunnsid looǥǥõõttâmteâđeezvuiʹm 74 §:st jurddum naaʹlin nuʹtt, što tuâjj šõddad vaar arkeolooglaž kulttuurääʹrb seillmõʹšše.

Tuâlʼjõžmošttreäkkõõzzâst suudât lââʹssen tõn, kååʹtt jääutai leʹbe krååvnõs huõlteʹmesvuõđâst:

1. ij iʹlmmet leʹbe pååʹmhâtt peäggtum lääʹjj 28 § vuâsttsânji, leʹbe ij tååimat raukkmõõžž vuâđald 28 § vuâsttsânji 25 §:st leʹbe 27 §:st jurddum tuâlʼjõžkääuʹn;
2. vaarad peäggtum lääʹjj 25 §:st leʹbe 27 §:st jurddum tuâlʼjõžkääuʹn kaunnâmpääiʹǩ tuʹtǩǩummuž päljsteeʹl leʹbe vääʹldeeʹl huõđđu tuâlʼjõžkaauʹnid vuuʹdest, koʹst tuâlʼjõžkäuʹnn lij kaunnum leʹbe kuäiveeʹl toʹben määdd 28 § vuâsttsânji;
3. ij iʹlmmet, luõvat leʹbe pååʹmhâtt eeʹjj 1917 leʹbe tõn ääiʹjben tuejjuum põõrt vuâlla leʹbe tõn rajjsid viggâmnalla juuʹrdeeʹl čiõkkum käunnaz leʹbe ceerkvest leʹbe jeeʹres õõlmâs ââʹnnmest leʹddi leʹbe tõõzzi kuulli eeʹjjest 1917 leʹbe tõn puärrsubun aaibšum kääuʹn leʹbe hiâvat nåkam käunnaz leʹbe kääuʹn peäggtum lääʹjj 76 § vuâsttsânji; leʹbe
4. vuõiggâdvuõđtää čeâkk, luõvat leʹbe haʹŋǩǩad jiõccses peäggtum lääʹjj 6 §:st jurddum käunnaz, 25 §:st leʹbe 27 §:st jurddum tuâlʼjõžkääuʹn leʹbe 76 §:st jurddum käunnaz leʹbe kääuʹn;

nuʹtt, što tuâjj šõddad vaar arkeolooglaž kulttuurääʹrb seillmõʹšše.

Jääutai tuejjuum reäkkõõzz ǩiččlõddmest raŋstet.

##### 6 b § Krååvnõs tuâlʼjõžmošttreäkkõs

Jõs tuâlʼjõžmošttreäkkõõzzâst

1. šõddeet tuõttšõs vaar leʹbe skääđ rääuhtum leʹbe vaareemǩiõlddja pijjum arkeolooglaž paaʒʒtõʹsse;
2. šõddeet tuõttšõs hääit tuâlʼjõžkääuʹn kaunnâmpääiʹǩ tuʹtǩǩummša;
3. reäkkõõzz objeʹktten lij historiallšânji leʹbe čuõvtõõzzlânji samai ärvvsaž arkeolooglaž paaʒʒtõs leʹbe kääunas;
4. reäkkõõzzin täävtõõlât miâlggâd jõnn tällõõzzlaž ääuʹǩ leʹbe reäkkõõzz objeʹktten lij täälpeäʹlnn miâlggâd ärvvsaž kääunas leʹbe käuʹnn; leʹbe
5. reäkkõõzz tuejjeet jeäʹrab plaan mieʹldd ouddneeʹl;

da reäkkõs lij še obbvuõttân ärvstõõleeʹl krååvan, reäʹǩǩõstuejjeei âlgg suudâd *krååvnõs tuâlʼjõžmošttreäkkõõzzâst* pleânvuõʹtte uuʹccmõsân neellj määnpââjas da jäänmõsân neellj eeǥǥas.

Jääutai tuejjuum reäkkõõzz ǩiččlõddmest raŋstet.

##### 6 c § Tuâlʼjõžmošttreäʹǩǩ

Jõs tuâlʼjõžmošttreäkkõs, vääʹldeeʹl lokku tõn, što reäkkõs ij šõõddâd miârkteei skääđ leʹbe hääit arkeolooglaž kulttuurääʹrb seillmõʹšše leʹbe jeeʹres reäkkõʹsse õhttneei aaʹššid, lij obbvuõttân ärvstõõleeʹl uuʹcces, reäʹǩǩõstuejjeei âlgg suudâd *tuâlʼjõžmošttrieʹǩǩest* sakku.

## Lääʹǩǩ veʹrǧǧniiʹǩǩi toiʹmmjummuž õõlmâsvuõđâst uvddum lääʹjj muʹttmest

Lââʹzztet 24 § 1 momentta ođđ 14 a pääiʹǩ:

14 a) äʹššǩeeʹrj, kook âʹnne seʹst teâđaid kulttuurhistoriallšânji ärvvsaž arkeolooglaž paaʒʒtõõzzin leʹbe käunnsin, leʹbe põõrtin, rajlmin, põõrti vueʹzzin leʹbe siiʹsǩest, jõs teâđ ouddmõš tõin vaareʹči kõõččmõõžžâst åårrai arkeolooglaž paaʒʒtõõzz rääuhtummuž, käunnaz seillmõõžž leʹbe tuâlʼjõžkääuʹn kaunnâmvuuʹd tuʹtǩǩummuž leʹbe põõrt, raajâlm, põõrt vueʹzz leʹbe siiʹsǩe suõjjlummuž.

## Lääʹǩǩ miârrlääʹjj muʹttmest

16 lååǥǥ 2 § 5 momeʹntt:

##### 2 § Suåvldemvuʹvdd

Tän lååǥǥ šiõtlmid jeät ni suåvlduku *arkeolooglaž kulttuurääʹrbest uvddum lääʹjjest (X/Y) jurddum rääuhtum leʹbe čueʹđ eeʹjj puärrsab käärbid da tõin vuâlǥaž jällmõʹšše*, ǥõõi tõʹst ij leäkku jeäʹrben suåppum.

## Lääʹǩǩ vuuʹdiââʹnnemlääʹjj muʹttmest

197 § 3 momeʹntt:

Ko kääʹv tuejjeet, âlgg tõn lââʹssen, mâid tän lääʹjjest šiõtteet, jääʹǩǩted, *mâid arkeolooglaž kulttuurääʹrbest uvddum lääʹjj (X/Y) 31 §:st da 46 §:st* šiõtteet. Ko tuʹmmjet jeeʹres veʹrǧǧneǩtuʹmmstõõǥǥ, âlgg lââʹssen jääʹǩǩted, mâid *peäggtum lääʹjjest* šiõtteet.

## Lääʹǩǩ raajjâmlääʹjj muʹttmest

66 § 3 momeeʹnt 3 päiʹǩǩ:

3) koon kuâskk *arkeolooglaž kulttuurääʹrbest uvddum lääʹjj (X/Y)* meâldlaž rääuhtummuš; leʹbe

67 § 2 momeeʹnt 3 päiʹǩǩ:

3) koon kuâskk *arkeolooglaž kulttuurääʹrbest uvddum lääʹjj* meâldlaž rääuhtummuš; leʹbe

##### 191 §:

Ko čååuʹdet lååʹppääʹšš da ko tuʹmmjet jeeʹres veʹrǧǧneǩtuʹmmstõõǥǥ, âlgg lââʹssen jääʹǩǩted, mâid *arkeolooglaž kulttuurääʹrbest uvddum lääʹjjest* da luâttsuõjjlemlääʹjjest šiõtteet.

## Lääʹǩǩ Museokonttrest uvddum lääʹjj muʹttmest

##### 4 § Jååʹđtummuš da čåuʹddemväʹldd

Museokonttâr jååʹđat vueiʹvvjååʹđteei. Museokonttrest lij tuâjjriâššmõš, koon vueiʹvvjååʹđteei raʹvvai.

*Museokonttrest lij sääʹm arkeolooglaž kulttuurääʹrb luʹvddkåʹdd, koon tuâjjan lij ǩiõttʼtõõllâd da čåuʹdded Museokonttâr čåuʹddemnalla arkeolooglaž kulttuurääʹrbest uvddum lääʹjjest šiõttuum aaʹššid, kook kueʹsǩǩe sääʹm arkeolooglaž kulttuurääʹrb. Luʹvddkååʹdd piijjmõõžžâst da norrõõzzâst di toiʹmmjummuž jeeʹres jäʹrjstummšest šiõtteet riikksuåvtõõzz asetõõzzin.*

Museokonttrest lij *jeeʹres ko 2 momeeʹntest jurddum,* miârkteei da veiddsõs aaʹšši čåuʹddem vääras jeäʹrabišttmõš, koon tuâjain šiõtteet tääʹrǩben riikksuåvtõõzz asetõõzzin.

Vueiʹvvjååʹđteei čåudd aaʹššid, koid čååuʹdet Museokonttrest da koid jeät leäkku šiõttääm leʹbe tuâjjriâššmõõžžâst mieʹrrääm Museokonttâr jeeʹres veʹrǧǧoummu čåuʹddemnalla. Riikksuåvtõõzz asetõõzzin šiõtteet aaʹššin, koid jeät vuåittu tuâjjriâššmõõžžâst mieʹrreed jeeʹres veʹrǧǧoummu čåuʹddemnalla.